Menyamar ‘influencer’ taktik sindiket tipu pengguna media sosial

BANGI, 11 Zulhijjah 1444H, Jumaat – Tawaran ganjaran wang dengan menyamar sebagai pempengaruh media sosial antara taktik yang dikesan digunakan sindiket penipuan untuk memerangkap orang awam.

Pengarah Jabatan Siasatan Jenayah Komersial (JSJK) Bukit Aman, Datuk Seri Ramli Mohamed Yoosuf berkata, sindiket ini menggunakan kaedah tersebut untuk mendapatkan maklumat peribadi pengguna media sosial.

“Sindiket penipuan ini bertindak menyamar dengan menggunakan profil individu lain yang dikenali.

“Sindiket menggunakan pelbagai platform media sosial antaranya Facebook, Instagram, WhatsApp dan sebagainya dan memuat naik iklan yang melibatkan ganjaran kewangan,” katanya.

Beliau berkata, sindiket ini akan meminta pengguna mengisi maklumat peribadi menerusi pautan disediakan seetelah melalui beberapa proses.

“Maklumat peribadi pengguna diminta kononnya untuk urusan pembayaran ganjaran.

“Kesilapan pengguna adalah terus mempercayai taktik ini dan memberikan maklumat peribadi sekali gus menyebabkan pengguna menjadi mangsa,” katanya.

Justeru, orang ramai khususnya pengguna media sosial dinasihatkan agar sentiasa berhati-hati dengan iklan berunsur penipuan.

“Kesemuanya adalah berbentuk penipuan. Jika adapun yang benar, ia tidaklah semudah iklan atau tawaran seperti yang dipaparkan.

“Iklan sebegini pastinya mempunyai latar belakang atau rentetan tertentu, bukannya datang secara tiba-tiba menawarkan ganjaran,” katanya.

Ramli juga menegaskan bahawa pengguna media sosial seharusnya tidak memberikan maklumat peribadi kepada pihak yang tidak dikenali dengan sewenang-wenangnya.

“Jangan sesekali dedahkan sebarang maklumat peribadi, sekiranya menerima sebarang tawaran yang berupa ganjaran, lakukan semakan terlebih dahulu bagi memastikan kesahihannya.

“Jangan mudah tertipu apabila melihat ganjaran berupa wang ringgit, sekiranya ragu-ragu lakukan semakan secara lanjut agar tidak menjadi mangsa,” katanya.


Tuntut ramai wakil di PBT, MCA tak tahu malu!

MEDIA melaporkan bahawa MCA menuntut agar lebih ramai wakil MCA untuk jawatan-jawatan pihak berkuasa tempatan (PBT) Johor walaupun kerajaan negeri telah melantik seramai 16 wakil dari MCA.

Menurut Setiausaha MCA Johor, jumlah calon parti yang diserahkan kepada kerajaan negeri sebelum ini tidak dizahirkan dalam proses pelantikan fasa kedua baru-baru ini, di mana hanya 16 dari parti itu dilantik.

Ini bermakna, mereka sebenarnya tidak puas hati kerana kemahuan mereka tidak dipenuhi oleh kerajaan Johor.

Menurut beliau juga lagi, kesemua 16 wakil yang dilantik itu tidak hadir dalam majlis angkat sumpah Ahad lalu atas arahan kepimpinan MCA kononnya untuk memberikan laluan supaya perbincangan lanjut mengenai lantikan tersebut. Saya tidak pasti apakah ini diistilahkan sebagai ‘boikot’?

Katanya, desakan agar pelantikan lebih ramai wakil MCA itu adalah untuk membantu lebih ramai masyarakat Cina di seluruh negeri Johor terutamanya bagi mengharungi pandemik COVID-19 ini.

Ini sangat ironi kerana MCA selalu menggunakan hujah kepelbagaian kaum di mana tidak kisah bangsa apa pun yang menjadi wakil sesebuah komuniti. Mereka gemar ulang hujah sebegini setiap kali mereka mahu menuntut untuk bertanding di kerusi-kerusi majoriti Melayu dalam piihan raya.

Tetapi lain pula ceritanya untuk situasi lantikan jawatan-jawatan PBT Johor ini. Sudahlah MCA tidak ada langsung kerusi di DUN Johor, tidak malu pula meminta-minta banyak jawatan lantikan.

Saranan saya kepada MCA ialah bersyukurlah dengan ihsan kerajaan negeri yang telah melantik 16 orang itu. Bukan seorang dua, tetapi enam belas. Bukan sedikit. Kerajaan negeri pimpinan UMNO ini pula janganlah beralah dengan tuntutan MCA ini kerana rakyat sedang memerhati.

Rakyat sedang memerhati, apakah UMNO yang kelihatan ‘garang’ menuntut-nuntut jawatan di kerajaan Persekutuan pimpinan Bersatu, tetapi pada masa yang sama tunduk dengan MCA yang menuntut-nuntut di kerajaan Johor pimpinan UMNO sendiri.

Saya banyak kali berpesan, jangan manjakan MCA kerana tuntutan mereka tidak pernah habis. Tetapi akhirnya DAP juga yang menang kerusi, mereka juga yang untung.

Haji Aminuddin Yahaya
Presiden Ikatan Muslimin Malaysia (ISMA)


Usah bertelingkah isu bantuan di Palestin

TANAH barakah Al Quds bukan isu kemanusian sahaja. Ianya lebih besar lagi membabitkan hak dan batil, Islam dan kufur. Al Quds juga adalah melibatkan beberapa peristiwa tanda hampir Qiyamah. Bantuan kemanusian dan kehidupan adalah satu juzuk kecil yang perlu kita tunaikan. Jangan kita bertelingkah dalam perkara ini kerana ianya merugikan kita semua.

Kita perlu meletakkan matlamat kita yang lebih besar iaitu perjuangan di Palestin adalah perjuangan menegakkan Islam dan mencegah kekufuran dan syirik. Yahudi itu sendiri adalah lambang kebatilan. Perjuangan melenyapkan Yahudi di Palestin adalah perjuangan hingga hari Qiyamah kerana hadis jelas mengatakan sedemikian.

Penghijrahan Yahudi ke Palestin merupakan bantuan Allah kepada agamaNya dan ummah melalui bangsa – bangsa kufar penjajah yang mengumpulkan mereka dalam beberapa deklarasi antarabangsa. Pertolongan Allah mengumpulkan Yahudi dari seluruh pelusuk dunia untuk melenyapkan mereka di satu tempat iaitu bumi Palestin di akhir zaman nanti.

Perjuangan di Palestin tidak akan berakhir dengan bantuan kebendaan yang kita hulurkan. Perjuangan di Palestin juga tidak akan tamat bila semua keperluan kehidupan penduduk telah sempurna tetapi bantuan perlu dihulurkan. Perjuangan di Palestin adalah perjuangan di dunia untuk menuju alam akhirat yang menjadi kewajipan ummah.

Alangkah cantiknya jika kita semua dapat menyatukan hati-hati kita untuk membebaskan bumi barakah ini. Berganding bahu untuk menghulurkan bantuan kemanusian kerana mereka saudara kita yang sama-sama berjuang untuk membebaskan bumi Palestin. Kalau kita bertelingkah hanya kerana bantuan. Ianya amat menyedihkan kita semua.

Lebih baik kita muhasabah diri kita kebelakangan sedikit untuk memahami konsep ikhlas. Satu perkataan yang sudah biasa kita dengar tetapi ianya memberi pengertian yang besar dalam kehidupan seseorang mukmin. Bukan kita pertikaikan keikhlasan saudara-saudara kita menghulurkan bantuan ke Palestin tetapi sebagai muhasabah untuk kita semua. Ikhlas yang menentukan amalan kita diterima atau ditolak oleh Allah. Jangan kita mensia-siakan pengorbanan kita selama ini hanya dengan sedikit dugaan ini.

Mudah mudahan pengorbanan kita semua akan mendapat pahala yang besar dari Allah untuk kehidupan kita di akhirat. Kesilapan yang kita lakukan diberi pengampunan oleh Allah. Sesungguhnya Allah Maha Pengampun.

Ustaz Sharipudin Ab Kadir
Ketua Perhubungan ISMA Kelantan


6 individu ditahan disyaki terlibat kumpulan pengganas

KUALA LUMPUR, 13 Syaaban 1442H, Sabtu – Polis Diraja Malaysia (PDRM) menahan enam individu disyaki terlibat dalam kumpulan pengganas di sekitar Kuala Lumpur, Selangor, Perak dan Pulau Pinang pada 6 dan 7 Januari lepas.

Ketua Polis Negara Tan Sri Abdul Hamid Bador berkata kesemua mereka yang ditahan terdiri daripada lima warga tempatan dan seorang warga Indonesia.

Beliau berkata semasa operasi yang dijalankan Cawangan Khas Bukit Aman, polis turut merampas dua helai bendera kumpulan Daesh, sebilah parang dan pisau.

“Kesemua mereka yang ditahan merupakan anggota Anshorullah At Tauhid, sel Daesh yang ditubuhkan pada Oktober tahun 2019 bertujuan mempromosikan ideologi Salafi Jihadi dengan merekrut anggota-anggota baru dan melancarkan serangan di Malaysia.

“Siasatan PDRM mendapati tiga daripada individu yang ditahan telah mengeluarkan ancaman bunuh kepada mantan Perdana Menteri Tun Dr Mahathir Mohamad dan beberapa menteri kabinetnya kerana mengamalkan kerajaan Thoghut,” katanya dalam kenyataan.

Selain itu, Abdul Hamid berkata mereka juga merancang untuk melancarkan serangan ke atas pusat perjudian di Genting Highlands, Pahang dan kilang arak di sekitar Lembah Klang.

“Merujuk kepada ancaman berkenaan, ia merupakan hasrat yang sering dikeluarkan oleh hampir kesemua suspek pengganas dan kumpulan pro-Daesh yang ditahan Cawangan Khas.

“PDRM sentiasa menilai ancaman bunuh seperti ini dan hasil siasatan PDRM menunjukkan tiada sebarang perancangan atau persediaan dibuat oleh mereka untuk melaksanakan ugutan berkenaan,” katanya.

Beliau berkata keenam-enam individu yang mengeluarkan ancaman berkenaan disiasat di bawah Seksyen 130JB(1)(a) Kanun Keseksaan iaitu mempunyai milik, jagaan atau kawalan bahan berkaitan dengan kumpulan pengganas. – Bernama


PAS bukan rumah tumpangan politik sementara waktu

BANGI, 26 Syawal 1444H, Rabu – PAS tidak boleh dijadikan rumah tumpangan politik sementara waktu atau laksana bola yang boleh ditendang oleh pihak lain atau untuk berniaga politik dengan janji pangkat, harta dan takhta.

Tegas Presiden PAS, Tan Sri Abdul Hadi Awang, partinya mengadakan kerjasama dengan pihak lain atas titik persamaan kemanusiaan dan keadilan kepada semua tanpa melanggar sempadan prinsip Islam dan konsep yang menjadi kewajipan PAS.

“Apabila ada pihak yang melanggar dasar PAS atau memaksa PAS keluar daripada landasan Islam atau melanggar konsep yang wajib seperti kewajipan menegakkan negara Islam atau konsep amar ma‘ruf dan nahi mungkar atau ancaman terhadap Islam dan penganutnya oleh pihak lain, maka PAS tidak teragak-agak membatalkan kerjasama atau keluar daripada pakatan politik tersebut.

“Sikap PAS pula tidak jumud tanpa perubahan apabila berlakunya perubahan sikap dan keadaannya. Maka, ada parti yang berulang kali berhubung dan memutuskan hubungan dengan PAS,”katanya dalam kenyataan, hari ini.

Ahli Parlimen Marang itu menegaskan, PAS lebih mengutamakan sikap berkebajikan terhadap semua pihak, termasuk terhadap mereka yang pernah bermusuh atau sedang bermusuh kerana pendekatan tersebut menjadi salah satu cara untuk memperkenalkan Islam kepada pihak lain yang menjadi kebajikan terbaik.

“PAS melaksanakan kewajipannya dengan penuh kesabaran dan tanpa menyimpan dendam, apabila berada dalam kerajaan pusat dan ketika memerintah kerajaan negeri yang dapat disaksikan oleh ramai kalangan.

“Sebaliknya, PAS pula menjadi sasaran pihak lain yang menipu, menyekat dan menentangnya secara terbuka dan bersembunyi. Namun begitu, PAS tidak sekali-kali membalas dendam apabila berkuasa,” katanya.

Sebaliknya, beliau berkata, PAS dihalang daripada berkuasa mengikut prinsip Perlembagaan Persekutuan atau demokrasi dalam keadaan tekanan antarabangsa menghalang kemaraan Islam yang diwarnakan hijau melalui demokrasi yang bersikap ‘double standard’.

“Mereka menganggap seolah-olah pihak Islam itu bodoh tidak mampu memerintah dan mentadbir, walaupun terlalu ramai kalangan ilmuwan menjadi wakil rakyat PAS atau pegawai kerajaan, pensyarah di pusat-pusat pengajian tinggi dan pemimpin masyarakat.

“Sehinggakan, ada kalangan mereka itu menjadi Ahli Jawatankuasa (AJK) Cawangan PAS, malah ada yang bersama-sama Unit Amal dan kebajikan sahaja kerana mereka terlalu ramai,” katanya.

Tetapi lain pula keadaannya puak di sana, beliau berkata, jika kalangan mereka selain daripada pihak Islam seperti PAS, semuanya layak diberikan kedudukan.

“Walaupun mereka hanya sekadar mempunyai ijazah belian, tidak mempunyai ijazah, pelakon, penipu, penjenayah, banduan, penyangak, penyakau, jahil dan sebagainya. Asalkan mereka itu pandai bergaya dan berlagak dengan pakaian, gerak-geri dan ucapannya,” katanya.


MN: PAS tiada masalah teruskan kerjasama dengan UMNO

BANGI, 10 Syawal 1443H, Rabu – PAS tidak mempunyai masalah untuk meneruskan kerjasama politik dengan UMNO melalui Muafakat Nasional (MN).

Pengarah Pilihan Raya PAS Pusat, Datuk Seri Sanusi Md Nor berkata, parti itu sehingga kini masih berpegang dengan keputusan pimpinan tertinggi dan Majlis Syura.

“PAS tiada masalah dengan UMNO jika UMNO ada masalah mereka perlu selesaikan kerana PAS tiada ada masalah.

“Kita semua masih berpegang kepada keputusan dibuat kepimpinan Majlis Syura dan konsisten dan tiada perubahan di mana Perikatan Nasional (PN) kita mahu MN pun kita mahu.

“Semuanya bertujuan untuk mengukuhkan MN dan Perkasakan PN bagi kuatkan semula politik Islam dan Melayu di negara ini,” katanya seperti dipetik akhbar tempatan, hari ini.

Beliau berkata demikian sebagai mengulas kenyataan Presiden UMNO, Datuk Seri Ahmad Zahid Hamidi yang memberi bayangan mustahil MN diteruskan.

Sanusi berkata, matlamat PN dan MN adalah penyatuan ummah selain mengukuhkan politik Melayu.

“Jadi ‘ubat’ kepada isu ini adalah memperkukuhkan perpaduan dan kerjasama Islam,” katanya lagi.

Mengulas lanjut, Sanusi menjelaskan kerjasama PN dan MN diyakini mampu mengukuhkan perpaduan umat Islam dan Melayu berikutan kedua-dua memiliki matlamat dan kepentingan yang sama

“Apapun alasan diberikan pihak lain untuk menolak gagasan ini, PAS tetap mahu mengajak mengukuhkan perpaduan umat Islam.

:…ini kerana kuasa politik Melayu perlu menjadi dominan berdasarkan komposisi kaum dan sejarah latar belakang negara ini.

“Jadi ketepikanlah kepentingan diri, peribadi, kelompok dan mazhab kerana kita perlu memperkukuhkan kuasa politik,” katanya.


Rasuah: SPRM tahan ahli perniagaan bergelar Datuk Seri

SHAH ALAM, 26 Rejab 1442H, Rabu – Suruhanjaya Pencegahan Rasuah Malaysia (SPRM) Selangor menahan seorang ahli perniagaan bergelar Datuk Seri kerana disyaki menerima rasuah berjumlah RM300,000 daripada seorang individu kononnya bagi membantu melepaskan 22 warga China yang ditahan di depoh Imigresen.

Sumber SPRM berkata lelaki berusia 44 tahun itu ditahan kira-kira pukul 8.00 malam di Pejabat SPRM Selangor.

Katanya suspek mendakwa boleh membantu menyelesaikan kes penahanan 22 warga China yang ditahan kerana disyaki terlibat dalam sindiket judi dalam talian dan Macau Scam baru-baru ini.

Suspek akan dibawa ke Mahkamah Majistret Shah Alam esok bagi permohonan reman.

Sementara itu Pengarah SPRM Selangor Datuk Alias Salim ketika dihubungi mengesahkan tangkapan itu dan siasatan dijalankan di bawah Seksyen 16 (a) Akta SPRM 2009. – Bernama


PAS gagal perjuang Islam walau dah jadi kerajaan

Oleh Ainul Illia Meor Suzurudin

BANGI, 24 Syawal 1442H, Sabtu – Walaupun sudah setahun PAS menganggotai Perikatan Nasional (PN), yang diuar-uarkan sebagai kerajaan Melayu-Islam, parti itu dan PN masih senyap dalam memperjuangkan isu-isu berkaitan Islam.

Sebelum menjadi kerajaan, PAS berdegar-degar mahu melaksanakan pelbagai usaha bagi memperkasakan syariah Islam di Malaysia.

Ini termasuk pindaan Akta Mahkamah Syariah (Bidang Kuasa Jenayah) 1965 atau disebut RUU 355.

Namun, tegas pemerhati politik, Shahbudin Embun, masih tiada kertas untuk melaksanakan RUU 355 dibentangkan oleh Menteri di Jabatan Perdana Menteri (Parlimen dan Undang-undang) di Kabinet.

Beliau berkata, tidak lagi wajar sekiranya PAS mahu menyalahkan penglibatan mereka yang bukan Melayu dalam proses pelaksanaan rang undang-undang itu.

“Menteri agama ialah bekas mufti. Menteri undang-undang pula daripada parti PAS. Majoriti ahli Kabinet terdiri daripada Melayu Islam.

“Peguam Negara bukan lagi Tan Sri Tommy Thomas tetapi Tan Sri Idrus Harun (semuanya) beragama Islam,” katanya ketika dihubungi Ismaweb.net.

Mengulas lanjut, beliau berkata, antara isu utama yang rakyat masih menantikan ketegasan PAS sehingga sekarang adalah kes kematian anggota bomba, Allahyarham Muhammad Adib Mohd Kassim.

“Ini sangat jelas dan mendapat kritikan daripada warganet. Mereka bertanyakan di mana ketegasan PAS dalam isu Adib. Di mana juga ketegasan PAS apabila kes mabuk berleluasa semula satu ketika dahulu?

“Jangan lupa yang umat Islam juga telah berdepan dengan satu penghinaan apabila wujudnya video iklan raya yang mempromosikan permainan judi atas talian. Sungguh mengejut dan memalukan. Tetapi di mana ketegasan PAS?,” soalnya.


Palestin desak Israel patuhi perjanjian, benarkan pilihan raya dilaksana

RAMALLAH, 9 Syawal 1444H, Ahad – Perdana Menteri Palestin, Mohammad Shtayyeh menggesa Kesatuan Belia Sosialis Antarabangsa (IUSY) mendesak negara haram Israel mematuhi perjanjian dan membenarkan pilihan raya diadakan di seluruh Palestin termasuk Baitulmaqdis.

Gesaan itu dibuat ketika Shtayyeh menerima kunjungan IUSY di pejabatnya dan memberikan taklimat berhubung perkembangan politik terkini di Palestin termasuk pencabulan terhadap penduduk secara berterusan.

Israel kini melancarkan perang dari semua sudut termasuk geografi, demografi, kewangan dan naratif.

“Mereka berhasrat untuk mengawal semua aspek dan kehidupan penduduk Palestin di terutama melaksanakan kempen pembunuhan beramai-ramai secara kejam setiap hari, penangkapan penduduk yang tidak bersalah.

“Mereka juga melakukan rampasan tanah bagi memperluaskan penempatan Yahudi selain mengawal dan mencuri sumber air penduduk Palestin serta menyekat kebebasan bergerak,” katanya.

Perdana Menteri itu turut menekan kepentingan menghidupkan semula inisiatif Keamanan Arab bagi menamatkan kekejaman yang dilakukan Zionis. – Agensi


Amaran cuaca buruk di kebanyakan negeri petang ini

BANGI, 16 Rabiulakhir 1444H, Jumaat – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di beberapa negeri di seluruh negara sehingga jam 5 petang ini.

Dalam kenyataan jam 1 tengah hari tadi, MetMalaysia berkata, amaran itu dikeluarkan susulan terdapat tanda-tanda menunjukkan ribut petir dengan intensiti hujan melebihi 20mm/jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya.

MetMalaysia memaklumkan, cuaca buruk itu diramal berlaku di Perak, Pahang, Selangor, Negeri Sembilan, Melaka, Sarawak dan Sabah.

Di Perak, amaran dikeluarkan membabitkan Kuala Kangsar, Kinta, Perak Tengah, Kampar, Hilir Perak, Batang Padang dan Muallim.

Di Pahang, cuaca buruk diramal berlaku di Cameron Highlands, Lipis, Jerantut, Maran dan Bera.

Sementara, bagi kawasan Lembah Klang pula membabitkan Selangor, Kuala Lumpur dan Putrajaya.

Turut diramal terkesan adalah Negeri Sembilan dan Melaka.

Di Sarawak pula membabitkan kawasan Kuching, Serian, Miri (Miri dan Marudi) dan Limbang, selain pedalaman Sipitang, Beaufort, Papar Penampang, Kota Kinabalu dan Tuaran serta Tawau (Lahad Datu) di Sabah.


Gagal lapor rasuah, CEO didenda RM145,000

KUANTAN, 11 Rabiulawal 1443H, Isnin – Seorang Ketua Pegawai Eksekutif (CEO) warga Singapura didenda RM145,000 oleh Mahkamah Sesyen di sini, kerana gagal melaporkan kepada Suruhanjaya Pencegahan Rasuah Malaysia (SPRM) berhubung sogokan bernilai RM33,850 diterimanya, sejak dua tahun lepas.

Hakim Datuk Ahmad Zamzani Mohd Zain juga memerintahkan Cheung Wing Shing, 60, yang mengaku bersalah atas dua pertuduhan pilihan, dipenjarakan selama 16 bulan jika tertuduh yang bekerja di syarikat rangkaian restoran gagal menjelaskan denda tersebut.

Cheung didakwa gagal melaporkan sogokan bernilai RM26,850 yang diterimanya pada 23 Julai 2019 dan RM7,000 pada 14 Jan 2021 yang dimasukkan ke dalam akaun syarikat berkaitan dirinya menerusi pemindahan wang dalam talian di sebuah bank di Genting Highlands.

Wang tersebut didakwa diterima daripada dua syarikat kontraktor sebagai bayaran kepada tertuduh kerana melantik mereka untuk melaksanakan kerja pengubahsuaian dan pembekalan peralatan dapur di restoran bawah kendalian tertuduh.

Bagi kesalahan itu, pendakwaan dikendalikan mengikut Seksyen 25(1) Akta SPRM 2009 yang boleh dihukum mengikut Seksyen 25(2) akta sama yang memperuntukkan hukuman denda maksimum RM100,000 atau penjara sehingga 10 tahun atau kedua-duanya, jika sabit kesalahan.

Pada prosiding itu, peguam Datuk Joshua Kevin merayu mahkamah tidak mengenakan hukuman berat memandangkan anak guamnya telah memberi kerjasama kepada SPRM dan mengaku bersalah pada kali pertama dihadapkan ke mahkamah.

“Kami mohon denda tidak terlalu tinggi kerana keadaan kewangan tertuduh juga terkesan akibat pandemik COVID-19, selain tertuduh juga berjanji tidak akan mengulangi kesilapan ini yang merupakan kesalahan kali pertamanya,” katanya.

Bagaimanapun, Timbalan Pendakwa Raya SPRM, Wan Shaharuddin Wan Ladin memohon hukuman berat dikenakan bagi menunjukkan SPRM tegas membanteras jenayah rasuah bagi menangani persepsi pihak luar termasuk tohmahan di laman sosial yang mempersoalkan keseriusan suruhanjaya tersebut.

Tertuduh membayar denda tersebut. – Bernama


Cita-cita Anwar jadi PM punca PH jatuh: Warisan

KOTA KINABALU, 6 Rabiulawal 1444H, Isnin – Keinginan Presiden PKR, Datuk Seri Anwar Ibrahim untuk menjadi Perdana Menteri adalah punca kerajaan Pakatan Harapan (PH) jatuh pada 2020, demikian dakwa Ketua Penerangan Parti Warisan, Khairuddin Daud.

Beliau berkata, ‘Cita-cita Anwar’ mencetuskan pergolakan dalaman yang menyaksikan kerajaan PH berusia 22 bulan itu berpecah belah.

Kenyataan terbaharu Warisan terhadap PKR itu dibuat di tengah-tengah perang mulut yang berterusan antara dua bekas sekutu itu, lapor akhbar tempatan.

Minggu lalu, Presiden Warisan, Datuk Seri Mohd Shafie Apdal memberitahu orang ramai di Sandakan bahawa tidak ada gunanya menyokong parti seperti DAP dan PKR kerana pemimpin mereka gagal menunaikan hak Sabah yang dijanjikan semasa PH berkuasa.

Ia mencetuskan reaksi keras terhadap Warisan daripada DAP dan PKR yang menuduh Warisan memecahkan undi.

Khairuddin berkata semua orang dalam PKR mengetahui bahawa kegagalan PH untuk mengekalkan Putrajaya adalah kerana pergolakan dalaman.

Dakwanya, cita-cita Anwar untuk menjadi PM (menghalang) PH daripada terus mentadbir negara kerana fokus lebih terarah kepada matlamat itu berbanding menunaikan manifesto pilihan raya.

Ekoran itu, PH menjadi tidak stabil dan selepas tumbang di peringkat persekutuan, beberapa kerajaan negeri tumbang termasuk Sabah.

“Pengajaran yang dipelajari ialah politik dalaman parti-parti negara memberi kesan langsung kepada Sabah,” kata Khairuddin.

Jelasnya, ini adalah antara sebab utama rakyat Sabah harus menyokong parti tempatan.

PKR juga harus menerima hakikat bahawa ia tidak diterima dengan baik di Sabah walaupun kehadirannya lebih dua dekad, katanya.

“Malah pada pilihan raya negeri mengejut September 2020, PKR di bawah lambangnya sendiri hanya memenangi dua daripada tujuh kerusi berbanding DAP, bertanding di bawah Warisan Plus, yang memenangi lebih banyak kerusi. (DAP memenangi enam daripada enam kerusi yang ditandinginya),” katanya.


Kes Bella: WAFIQ sokong petisyen desak menteri tamatkan khidmat Syed Azmi

BANGI, 7 Ramadan 1443H, Sabtu – Pertubuhan Ikatan Wanita Antarabangsa bagi Institusi Keluarga dan Pendidikan Berkualiti (WAFIQ) menyokong petisyen dalam talian yang mendesak penamatan pelantikan aktivis Syed Azmi Alhabshi sebagai Penasihat Mahkamah Bagi Kanak-Kanak (MBKK) Wilayah Persekutuan Kuala Lumpur.

Petisyen itu turut mendesak Menteri Pembangunan Wanita, Keluarga dan Masyarakat, Datuk Seri Rina Mohd Harun supaya menamatkan pelantikan Syed Azmi sebagai Ahli Pemegang Amanah (APA) Yayasan Kebajikan Negara (YKN).

Menurut petisyen yang dibuat oleh tiga individu, Syed Azmi merupakan penasihat dan pengasas bersama pusat perlindungan yang menempatkan seorang remaja perempuan sindrom Down bernama Bella yang disyaki telah didera.

Menyokong petisyen itu, Presiden WAFIQ, Prof Madya Dr Rafidah Hanim Mokhtar berkata, dari sudut perubatan beliau berasa amat terkesan dengan penyeksaan yang dilakukan ke atas Bella.

Beliau bahkan menyifatkan keganasan ke atas mana-mana kanak-kanak adalah sangat kejam.

Mengikuti rapat kes itu dan menggesa supaya keadilan dapat dicapai, beliau justeru menzahirkan sokongan kepada petisyen itu kerana ternyata terdapat isu integriti dan percanggahan kepentingan (conflict of interest).

“Percanggahan kepentingan ini berlaku apabila Penasihat MBKK Wilayah Persekutuan Kuala Lumpur dan Pemegang Amanah YKN (Syed Azmi) juga merupakan Pengasas Bersama Pusat Perlindungan Rumah Bonda NGO di mana Bella ditempatkan.

“Keberadaan Syed Azmi dalam posisi itu umpama prinsip menegakkan keadilan dan hak kanak-kanak seakan-akan goyah dan terpilih,” katanya dalam tulisan di laman Facebook, hari ini.

Sementara itu, beliau merakamkan ucapan terima kasih kepada sukarelawan, Mona Din dan sahabat beliau yang memastikan perjuangan #justiceforbella kekal sehingga Bella mendapat keadilan yang sewajarnya.

Petisyen ‘Penamatan Lantikan Syed Azmi Sebagai: Penasihat MBKK WPKL dan Pemegang Amanah YKN KPWKM’ dilancarkan di platform change.org.

Petisyen berkenaan dibuat oleh tiga individu iaitu pensyarah Muhamad Firdaus Ibnil Hajar serta dua orang peguam Fatihah Jamhari dan Megat Syezlee Mokhtarom.

Ia dibuat berikutan kes seorang gadis remaja sindrom Down berusia 13 tahun, Bella yang disyaki telah didera ketika berada di bawah jagaan Pusat Perlindungan Rumah Bonda yang kini sedang dibicarakan di mahkamah.


PH ‘kerajaan mi segera’ dakwa Presiden PAS

BANGI, 29 Muharam, 1444H, Sabtu – Presiden PAS, Tan Sri Abdul Hadi Awang mendakwa, Pakatan Harapan (PH) ketika mentadbir negara selepas Pilihan Raya Umum ke-14 (PRU14) dipenuhi kecelaruan dan kegopohan, selain menyifatkannya sebagai ‘kerajaan mi segera’.

“PH kerajaan yang gopoh dan ‘kerajaan mi segera’. Masaknya segera, banyak hal-hal mentah, hingga ia terpaksa dijatuhkan. Ketika PH mengambil alih kerajaan, mereka bercelaru.

“Sudahlah kerajaan mi segera, tidak masak, berlaku pula krisis berebut nak jadi Perdana Menteri, menyebabkan alpa masalah yang patut diutamakan,” katanya seperti dilapor media tempatan, hari ini.

Dalam pada itu, Abdul Hadi yang juga Timbalan Pengerusi Perikatan Nasional (PN) mengulangi pendiriannya bahawa kerajaan PN sebelum ini ditubuhkan secara demokratik pada Mac 2020, bukan menerusi ‘pintu belakang’.

Katanya, Ahli Parlimen Bersatu yang sebelum itu keluar daripada UMNO dan PH, bersama parti lain seperti PAS serta parti dari Sabah, Sarawak dan UMNO membuat perubahan kerajaan secara demokratik.

“Kita mengambil alih dalam keadaan teratur, tiada darah yang tumpah, tiada demonstrasi, tak bergaduh rakyat dengan polis.

“Perubahan sangat hebat yang kita lakukan. Tak berlaku krisis berebut (jawatan) PM,” katanya.


Lim Guan Eng mengaku tak bersalah terima suapan RM3.3 juta

BUTTERWORTH, 20 Zulhijjah 1441H, Isnin – Bekas Menteri Kewangan Lim Guan Eng hari ini dihadapkan ke Mahkamah Sesyen di sini hari ini atas pertuduhan menggunakan kedudukannya untuk menerima wang suapan berjumlah RM3.3 juta bagi membantu sebuah syarikat dilantik untuk melaksanakan Projek Pembinaan Jalan-Jalan Utama dan Terowong di Pulau Pinang bernilai RM6.3 bilion.

Lim, 60, bagaimanapun mengaku tidak bersalah selepas pertuduhan terhadapnya dibacakan di hadapan Hakim Ahmad Azhari Abdul Hamid.

Mengikut pertuduhan, Lim, semasa menjawat jawatan sebagai Ketua Menteri Pulau Pinang, didakwa telah menggunakan kedudukannya untuk suapan bagi dirinya wang berjumlah RM3,300,000 sebagai tindakan membantu syarikat milik Datuk Zarul Ahmad Mohd Zulkifli dilantik untuk melaksanakan projek itu yang bernilai RM6,341,383,702.Ahli Parlimen Bagan itu dituduh melakukan kesalahan tersebut di pejabat Ketua Menteri Pulau Pinang, Tingkat 28, Komtar, Georgetown di sini antara Januari 2011 dan Ogos 2017.

Pertuduhan terhadap Lim dikemukakan mengikut Seksyen 23 (1) Akta Suruhanjaya Pencegahan Rasuah Malaysia 2009 (SPRM) yang boleh dihukum di bawah Seksyen 24(1) akta sama yang memperuntukkan hukuman penjara maksimum 20 tahun dan denda tidak kurang daripada lima kali ganda daripada nilai suapan atau RM10,000, mengikut mana-mana yang lebih tinggi, jika sabit kesalahan.

Pendakwaan diketuai Timbalan Pendakwa Raya SPRM Ahmad Akram Gharib manakala Lim diwakili peguam Gobind Singh Deo dan Ramkarpal Singh.

Jumaat lepas, Lim turut didakwa di Mahkamah Sesyen Kuala Lumpur atas pertuduhan meminta suapan bagi membantu syarikat sama dilantik untuk melaksanakan projek serupa dan beliau dibenarkan diikat jamin RM1 juta dengan dua orang penjamin.

Projek terowong dasar laut sepanjang 7.2 kilometer yang mencetuskan kontroversi itu bakal menghubungkan pulau ini dari Persiaran Gurney dengan tanah besar di Bagan Ajam dengan anggaran kos RM6.3 bilion dan ia dijangka bermula pada 2023. – Bernama


Tindakan keras terhadap penghina Islam!

BANGI, 4 Ramadan 1442H, Jumaat – Kerajaan Perikatan Nasional (PN) akan dianggap gagal menjaga keselamatan rakyat, sekiranya tidak mengambil tindakan tegas terhadap insiden dua pekerja muslim dipukul majikannya kerana berpuasa.

Terdahulu, tular di media sosial dua pengawal keselamatan mendakwa ditampar, dipukul dan diacukan pistol oleh majikan mereka yang bukan beragama Islam.

Dalam kejadian itu, kedua-dua mangsa ditampar dan dimarahi apabila memberitahu mereka berpuasa selepas ditanya sama ada mereka berpuasa atau tidak ketika berada di lobi sebuah kondominium di Jalan Pinang, Kuala Lumpur.

Kesal dengan kejadian itu, Presiden Pertubuhan Kebajikan Darul Islah Malaysia (PERKID) Masridzi Sat berkata, penghinaan kepada agama Islam bukan satu perkara baharu, malah sudah berkali-kali berlaku dan boleh menghakis kesabaran umat Islam.

Justeru, jika perkara ini tidak dibela dan diberikan tindakan yang tegas dan sekeras-kerasnya, pihaknya beranggapan kerajaan gagal menjaga keselamatan, agama, bangsa, tanah air dan maruah umat Islam.

“Kita minta sekali lagi Menteri Dalam Negeri, Datuk Seri Hamzah Zainuddin, isu arwah Adib belum selesai. Saya sudah bertengkar tentang isu arwah Adib dengan Menteri Dalam Negeri, jadi sekarang isu yang mencabar kita sekali lagi.

“Tolong, umat Islam terlalu limit sangat tahap kesabaran, jadi kita tak boleh kawal, nanti ada tindakan undang-undang sendiri, ini yang paling kita bimbang,” katanya seperti dilapor Malaysia Gazette hari ini.

Dalam pada itu, beliau berkata, jika kerajaan sebelum ini boleh mengambil tindakan tegas dengan menangkap pejuang militan Islam sejak zaman 1970-an, kenapa tidak sekarang terhadap penghina Islam.

“Dulu boleh bertindak tegas menangkap, cekap di mana saja, sumbat dalam ISA, nak bagi 10 tahun, 20 tahun boleh. Gunakan AMLA, gunakan SOSMA, gunakan POCA, banyak undang-undang yang kita ada, gunakan maksimum.

“Jangan nanti sekejap saja, lepas itu keluar, benda itu berulang-ulang,” katanya.


22 maut, 14 cedera bas terbalik di Peru

LIMA, 1 Ramadan 1442H, Selasa – Sekurang-kurangnya 22 orang terbunuh manakala 14 lagi cedera selepas bas dinaiki terbalik akibat tergelincir ketika hujan di jalan Andean dekat Peru semalam, kata polis.

Kemalangan itu berlaku kira-kira jam 7 pagi waktu tempatan (8 malam waktu Malaysia) di kawasan Palo Seco.

Stesen televisyen tempatan melaporkan, kebanyakkan penumpang dalam perjalanan pulang ke rumah selepas mengundi dalam pilihan raya pada Ahad untuk memilih presiden dan ahli kongres yang baharu.

Sementara itu, pihak berkuasa pengangkutan Peru dalam satu kenyataan berkata, pihaknya telah mengaktifkan semua protokol intervensi untuk mengumpul maklumat yang berkaitan dengan kemalangan bagi menentukan langkah-langkah yang sesuai.

Kemalangan maut mengerikan sering berlaku di Peru terutama pada musim hujan, ditambah lagi dengan permukaan jalan yang teruk, panda tanda yang tidak mencukupi serta kurangnya kawalan pihak berkuasa. – Agensi


Maszlee nafi dakwaan rasuah, anggap cubaan pembunuhan karakter

KUALA LUMPUR, 28 Jamadilakhir 1443H, Isnin – Bekas Menteri Pendidikan, Dr Maszlee Malik menafikan sebarang salah laku selepas Suruhanjaya Pencegahan Rasuah Malaysia (SPRM) membuka siasatan bagi menyiasat dakwaan rasuah terhadapnya.

Ahli Parlimen Simpang Renggam itu berkata, dakwaan itu, termasuk dakwaan beliau menerima wang ketika menjadi menteri, adalah cubaan pembunuhan karakter berniat jahat (mala fide) oleh pihak tertentu menjelang PRN Johor dan komitmennya dalam isu pendidikan.

“Saya mengalu-alukan sebarang siasatan kerana saya tidak mempunyai apa-apa untuk disembunyikan,” katanya di Facebook, hari ini.

Pada masa sama, Dr Maszlee berkata, beliau komited untuk memperjuangkan kebajikan pengundinya.

Terdahulu, sumber dilaporkan berkata siasatan sedang dijalankan untuk memeriksa dakwaan bahawa Maszlee telah menerima kenderaan jenama Toyota Vellfire semasa beliau menjadi menteri.

Difahamkan, penyiasat telah menerima maklumat tersebut baru-baru ini dan telah mula meneliti dakwaan itu.

Maszlee adalah Menteri Pendidikan di bawah kerajaan Pakatan Harapan dari 2018 hingga awal 2020. Beliau melepaskan jawatan itu pada 2 Januari 2020.

Sementara itu, SPRM menafikan dakwaan mengenai ugutan oleh pegawainya seperti yang didakwa Dr Maszlee.

Agensi antirasuah itu berkata, pihaknya menerima dua aduan terhadap bekas Menteri Pendidikan dan sedang menyiasat perkara itu.

“SPRM ingin menegaskan bahawa proses siasatan perlu dijalankan selepas terdapat aduan rasmi berhubung kesalahan rasuah dan salah guna kuasa seperti yang diperuntukkan oleh undang-undang.

“Setiap siasatan yang dijalankan adalah mengikut prosedur operasi standard termasuk dengan menemu bual beberapa saksi yang terlibat,” katanya dalam satu kenyataan.

SPRM menggesa pihak yang disiasat memberikan kerjasama sepenuhnya dan tidak mensensasikan proses siasatan.

SPRM juga berkata ia tidak akan tunduk kepada tekanan daripada mana-mana pihak yang mempunyai niat untuk mengalihkan isu rasuah dan salah guna kuasa, sambil menambah bahawa siasatan akan telus, adil dan profesional.

Semalam, Maszlee menyifatkan siasatan SPRM terhadap dirinya dan beberapa pegawainya di Parlimen Simpang Renggam sebagai satu bentuk intimidasi.

Maszlee difahamkan bahawa SPRM turut menyoal siasat beberapa pegawai di Kementerian Pendidikan yang didakwanya sebagai usaha untuk mencari kesalahan terhadap dirinya.


Projek penjimatan air wuduk di Masjidil Haram dilancarkan

BANGI 25 Muharram 1442H, Jumaat – Kerajaan Arab Saudi (KSA) menerusi Jabatan Tertinggi bagi Hal Ehwal Masjidil Haram dan Masjid Nabawi melancarkan projek bersepadu yang mensasarkan penjimatan pengaliran air wuduk sehingga 60 peratus di Masjidil Haram, Mekah.

Menerusi perkongsiannya di Twitter, jabatan itu menyatakan kerja-kerja sedang dijalankan untuk melaksanakan projek itu dengan kerjasama beberapa agensi.

Ia juga merupakan sebahagian daripada usaha menyediakan fasiliti dan perkhidmatan terbaik terutama dalam menyantuni jemaah Haji dan Umrah antarabangsa walaupun masih bergelut dengan pandemik COVID-19.

Selain menjimatkan air wuduk, setakat ini beberapa penambahbaikan telah dilaksanakan termasuklah pemasangan kamera termometer bagi mengesan suhu badah Jemaah yang melalui pintu-pintu masuk ke Masjidil Haram, diikuti pelancaran robot pintar yang direka untuk mengedarkan air Zamzam tanpa melibatkan sebarang sentuhan.

Sementara itu di Masjid Nabawi, Madinah, Jabatan itu memaklumkan permaidani mewah yang menutupi lantai ruangan Raudah turut ditambahbaik dengan pemasangan mikrocip (RFID) pada setiap helai.

Implementasi teknologi RFID berkenaan membantu daripada segi pemantauan data pembuatan, penggunaan, lokasi dan waktu pencucian setiap helai permaidani.

Ketua Pengarah Hal Ehwal Dua Masjid Suci, Abdulrahman Al-Sudais dilaporkan berkata, sangat penting menggunakan teknologi terkini bagi keselamatan jemaah terutamanya ketika musim pandemik COVID-19.

Sebelum ini, bagi golongan Orang Kelainan Upaya (OKU), kemudahan ruang solat untuk mereka di Masjidil Haram terhad bagi OKU pendengaran sahaja pada hari Jumaat, kini terdapat ruangan solat dan laluan tawaf sunat khas bagi semua jemaah umrah OKU yang dilancar pada 29 Ogos.

Pada 26 Ogos, Mushaf Quran Braille digital turut diperkenal.

Setakat ini beberapa peranti dan teknologi moden diaplikasi untuk menjalankan fungsi pembersihan dan pensterilan di Masjidil Haram, antaranya 11 unit robot pintar kecerdasan buatan (AI) dan 40 unit alat pensterilan wap kering dan basah.  – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


PM sertai selawat mega bersama rakyat Malaysia secara maya

KUALA LUMPUR, 7 Zulkaedah 1442H, Jumaat – Tan Sri Muhyiddin Yassin hari ini menyertai program PKRC Berselawat Bersama Perdana Menteri dan Rakyat Malaysia yang diadakan secara maya bagi memohon kesejahteraan warga di Pusat Kuarantin dan Rawatan COVID-19 (PKRC) serta seluruh rakyat yang kini berjuang melawan pandemik COVID-19.

Bacaan selawat dipimpin oleh Imam Besar Masjid Putra Ikmal Zaidi Mohd Hashim bersama dua qari Ahmad Tarmizi Ali dan Amir Rahman Abbas di Kompleks Islam Putrajaya.

Perdana Menteri yang mengikuti program itu di Jabatan Perdana Menteri turut disertai ketua-ketua jabatan dan agensi kerajaan serta rakyat Malaysia termasuk warga di PKRC seluruh negara secara maya yang disiarkan secara langsung menerusi beberapa stesen televisyen tempatan termasuk Radio Televisyen Malaysia (RTM) dan Bernama TV pada 8.30 pagi ini.

Turut serta, Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri dan Ketua Setiausaha Negara Tan Sri Mohd Zuki Ali.

Bacaan selawat itu kemudian diakhiri dengan doa keselamatan oleh Ikmal Zaidi yang antara lain memohon Allah SWT memberi perlindungan kepada rakyat Malaysia daripada segala penyakit berbahaya serta mendoakan kesejahteraan dan kestabilan negara. – Bernama


Bekalan ayam kurang sebab tak capai standard, peniaga di Perlis catu jualan

PADANG BESAR, 21 Syawal 1443H, Ahad – Rata-rata peniaga ayam di Perlis bertindak mencatu penjualannya susulan tindakan pengeluar menghentikan operasi buat sementara, dikatakan berpunca daripada berat ayam di ladang yang tidak mencapai standard untuk dipasarkan.

Pengarah Jabatan Perkhidmatan Veterinar (JPV) Perlis, Dr. Adam Abdullah Kwan berkata, langkah mencatu jualan ayam itu dilaksanakan oleh para peniaga sendiri bagi membolehkan lebih ramai pelanggan mendapat peluang untuk memperoleh bekalan ayam.

“Catuan dilaksanakan sendiri oleh penjual dan bukan daripada arahan penguat kuasa. Saya dimaklumkan pengeluar akan menghantar 13,000 ekor ayam ke peniaga di negeri ini hari ini,” katanya kepada Bernama ketika dihubungi.

Seorang peniaga ayam yang ditemui, Ismanizam Ismail, 40, berkata beliau menghadapi masalah apabila pengeluar tidak dapat membekalkan ayam mengikut jumlah yang ditempah.

“Saya tempah 200 ekor ayam tetapi hanya dapat 20 ekor sahaja. Menjelang sambutan Hari Raya Aidilfitri tahun-tahun sebelum ini pula, biasanya saya dapat jual 1,000 ekor ayam, tetapi tahun ini hanya dapat jual 150 ekor ayam,” katanya.

Beliau berkata tahun ini bekalan ayam paling merosot berlaku sejak sambutan Tahun Baharu Cina pada bulan Februari lepas.

Seorang lagi peniaga ayam, Wan Shahrul Wan Choh, 31 berkata semalam beliau tidak berniaga disebabkan tiada bekalan ayam yang diterima.

“Mungkin bekalan ayam ada tetapi pengeluar tahan dulu keluaran ayam,” katanya.

Beliau berkata bekalan ayam untuk Hari Raya Aidiladha nanti tidak boleh dijangka kerana risau tiada bekalan.

Seorang pelanggan, Rogayah Ali, 38 berkata beliau terpaksa pergi mencari sehingga dua atau tiga kedai untuk membeli ayam, bagi membolehkan beliau berniaga pulut ayam.

“Saya pernah terpaksa menutup kedai sehingga tiga hari kerana tiada ayam yang dapat dibeli,” katanya. – Bernama


Gesa YADIM hidupkan kembali MAIM, tanpa lantikan politik

BANGI, 5 Muharram 1442H, Isnin – Pertubuhan Pembela-Pembela Islam (PEMBELA) mengesyorkan supaya Majlis Amal Islami Malaysia (MAIM) – yang menjadi platform kepada NGO-NGO Islam menyalurkan tenaga memberi bantuan dalam gerak kerja dakwah, dihidupkan semula.

Dalam satu pertemuan di Yayasan Dakwah Islamiah Malaysia (YADIM) di Putrajaya, hari ini, Pengerusi PEMBELA, Haji Aminuddin Yahaya berkata, beliau kesal kerana inisiatif ini terkubur sejak Pakatan Harapan (PH) mengambil alih pentadbiran negara.

Justeru, beliau mengharapkan supaya platform ini dihidupkan semula dan tidak menjadi satu lagi pusat longgokan lantikan politik semata-mata.

“Saya pernah menjadi Ketua Kluster Perpaduan MAIM dan alhamdulillah, platform ini secara efektifnya membantu dalam memupuk perpaduan ummah melalui pelbagai program, sidang perjumpaan, wacana dan sebagainya

“…di mana kita tidak mengabaikan mana-mana pihak, sama ada pro-kerajaan, pro-pembangkang ataupun neutral. Saya pasti kluster-kluster lain juga telah berfungsi dengan sangat cemerlang,” katanya dalam satu kenyataan, hari ini.

Beliau berkata demikian selepas satu sesi khas diadakan bersama Yang Dipertua YADIM, Ustaz Nasruddin Hassan dan rakan-rakan pimpinan NGO di bawah gabungan PEMBELA.

Pada masa sama, Haji Aminuddin turut menggesa supaya peluang kepemimpinan di dalam MAIM dibuka kepada mereka yang layak.

Ini kerana, katanya, masih banyak pihak yang mahu menyumbang jasa kepada dakwah Islamiah di Malaysia.

“Semoga YADIM dapat kembali menjadi satu agensi yang memainkan peranan memperkasakan agenda Islam terutamanya dalam konteks dakwah di Malaysia,” katanya.

MAIM adalah badan permuafakatan pertubuhan Islam Nasional ditubuhkan sebagai rakan strategik YADIM untuk menjalankan program berkaitan pemerkasaan masyarakat.

Wadah ini telah menaungi 70 pertubuhan Islam di Malaysia.


Taufan al-Aqsa: Semboyan Palestin buat umat Islam seluruh dunia

BANGI, 23 Rabiulawal 1445H, Isnin – Persatuan Belia Islam Nasional (PEMBINA) Pusat mengecam sekeras-kerasnya tindakan individu atau mana-mana pihak yang menyokong dan bersimpati terhadap apa yang berlaku kepada penduduk haram Israel.

Tanggapan menyatakan tindakan Gerakan Perjuangan Islam Palestin (Hamas) bersifat ekstrem dan kejam merupakan naratif jahat daripada pihak musuh bagi mengaburi mata dunia.

“Kebangkitan ini adalah untuk menuntut semula hak suci umat Islam di Palestin setelah berdekad lamanya dicabuli musuh Islam.

“Sejak semalam, Hamas telah melancarkan Operasi Taufan Al-Aqsa secara mengejut ke atas wilayah Palestin yang dijajah Zionis.

“Al-Qassam telah melancarkan serangan besar-besaran dengan melepaskan puluhan roket ke arah penempatan haram Israel serta peluru mortar di pangkalan tentera mereka,” katanya dalam kenyataan, hari ini.

Bagaimanapun, Hamas setakat ini telah berjaya menawan semula 12 wilayah jajahan Israel termasuk Al Musaddar, Netivot dan ‘Abbasan Al-Jadida serta menangkap rakyat Israel yang terdiri daripada penduduk haram, tentera dan pegawai.

“Ianya bertujuan mendesak pihak musuh supaya menukar tawanan mereka dengan rakyat Palestin yang ditahan secara haram di penjara Israel,” katanya.

Namun Israel telah melancarkan serangan balas dengan memusnahkan sepenuhnya Masjid Al-Amin Muhammad di Khan Yunis, menyerang bangunan kediaman di kawasan kejiranan padat penduduk, tengah Bandar Gaza.

Bukan sekadar itu, Israel juga menggunakan taktik memotong bekalan asas penduduk Gaza seperti bekalan elektrik, bahan api, dan pemindahan barang yang kononnya bagi melemahkan tentera dan Hamas.

Atas dasar itu, PEMBINA yang mewakili mahasiswa menyeru seluruh rakyat Malaysia bersama-sama dengan perjuangan dengan mencadangkan empat perkara termasuklah menyatakan solidariti untuk membebaskan Palestin daripada kekejaman Zionis.

“Umat Islam digalakkan berdoa membaca Qunut Nazilah dan solat hajat memohon pertolongan Allah kepada pejuang di Palestin.

“Kita juga harus berusaha memahami dan cakna tentang isu-isu yang berlaku di Palestin dan juga meningkatkan sumbangan kecemasan kepada agensi yang sah,” katanya.


3 lagi kapal bawa bijirin berlepas dari Ukraine

ANKARA, 7 Muharram 1444H, Jumaat – Tiga lagi kapal yang membawa bijirin akan belayar dari Ukraine mengikut perjanjian yang disokong Pertubuhan Bangsa-Bangsa Bersatu untuk menarik balik sekatan Russia di Laut Hitam, kata Menteri Pertahanan Turki.

“Adalah dirancang bahawa tiga kapal akan berlayar (Jumaat) dari Ukraine,” lapor agensi berita negara Anadolu memetik Menteri Pertahanan, Hulusi Akar sebagai berkata, sehari selepas kapal pertama melepasi Istanbul dalam perjalanan ke Lubnan.

Ankara juga mengumumkan bahawa Menteri Luar Turki, Mevlut Cavusoglu membincangkan pelaksanaan perjanjian itu melalui telefon dengan Setiausaha Agung PBB, Antonio Guterres, tanpa mendedahkan butiran lanjut.

Moscow dan Kyiv bersetuju di Istanbul bulan lalu bagi menyambung semula penghantaran gandum dan bijirin lain dari pelabuhan Ukraine buat kali pertama sejak Russia menyerang jirannya pada Februari.

Kapal pertama, dimuatkan dengan 26,000 tan jagung, berlepas dari Odessa pada Isnin ke pelabuhan Lubnan di Tripoli.

Laluan kapal itu diawasi oleh pasukan antarabangsa termasuk pegawai dari Turki, PBB dan dua pihak yang bertelagah.

Pasukan itu dalam satu kenyataan berkata, laluan kapal pertama berjaya menawarkan ‘bukti konsep’ yang boleh dipegang oleh perjanjian itu.

Ukraine awal minggu ini berkata bahawa ia mempunyai 16 lagi kapal yang dimuatkan dengan bijirin dan bersedia untuk belayar.

Russia dan Ukraine adalah pembekal utama gandum dan bijirin lain.

Pemberhentian hampir semua penghantaran dari Ukraine telah menyebabkan harga makanan global melambung tinggi, menjadikan import sangat mahal untuk beberapa negara termiskin di dunia. – Agensi


Awang Sariyan rayu Agong pertimbang umum gencatan politik

KUALA LUMPUR, 5 Muharram 1443H, Sabtu – Tokoh bahasa dan persuratan negara, Prof Datuk Seri Dr Awang Sariyan menyembah maklum kepada Yang di-Pertuan Agong supaya mempertimbangkan untuk mengumumkan gencatan politik di tengah pandemik COVID-19 yang kian menular.

Beliau meminta agar Al-Sultan Abdullah Ri’ayatuddin Al-Mustafa Billah Shah mempertimbangkan permohonan gencatan politik, seperti yang diminta oleh 175 pertubuhan bukan kerajaan (NGO) Islam, semalam.

“Patik sebagai salah seorang rakyat di negara yang tercinta ini dan tidak berpihak daripada mana-mana kelompok, merafak sembah memohon Tuanku Seri Paduka Baginda Yang di-Pertuan Agong menimbangkan rayuan 175 pertubuhan badan bukan kerajaan agar tuanku menimbangkan gencatan politik dalam keadaan negara masih dilanda wabak COVID-19.

“Tumpuan dan perhatian para pemimpin dan Ahli Parlimen wajar diberikan kepada menangani wabak, dan sebarang rancangan pertukaran kerajaan wajar ditangguhkan kepada waktu yang lebih sesuai demi maslahah, kesejahteraan dan kesihatan rakyat seluruhnya,” katanya dalam satu kenyataan, hari ini.

Prof Awang yang juga Pengerusi Lembaga Pengelola Dewan Bahasa dan Pustaka (DBP) mengatakan bahawa Agong, sebagai pelindung negara, akan dapat menyelesaikan setiap konflik dan perbezaan yang berlaku di antara pihak-pihak tertentu.

“Sembah harapan patik ini berlunaskan kedudukan dan martabat tuanku sebagai payung negara yang dapat merungkaikan sebarang kemelut dan khilaf yang berlaku dalam kalangan pihak-pihak tertentu,” katanya.

Semalam, kira-kira 175 NGO Islam menyerahkan memorandum merayu kepada Agong supaya campur tangan dalam pergolakan politik yang terus berlaku.

Mereka merayu Agong dan Raja-raja Melayu agar mengeluarkan dekri kepada pemimpin politik supaya mengutamakan nyawa rakyat Malaysia ketika pandemik bertambah teruk.


Isu pekerja seks: PEMBELA gesa Dr Madeline letak jawatan di SUHAKAM

1. PERTUBUHAN-Pertubuhan Pembela Islam (PEMBELA) menzahirkan rasa kecewa di atas kenyataan seorang Pesuruhjaya SUHAKAM, Dato’ Dr. Madeline Berma pada 27 Mac 2021 di dalam Facebook beliau bahawa:-
“Pekerja seks (pelacuran)” di Malaysia menghadapi diskriminasi, ancaman keselamatan, keganasan dan mereka tergolong dalam kumpulan rentan (vulnerable). Keadaan ini berlaku disebabkan industri pelacuran tidak sah daripada segi undang-undang negara, maka mereka yang bekerja dalam industri seks dikriminalisasi (criminalisation),”

2. Kenyataan ini dikatakan sebagai ringkasan terhadap apa yang beliau sampaikan semasa membentang kertas kerja di dalam satu diskusi Meja Bulat bertajuk “Mengakhiri Keganasan Terhadap Pekerja Seks”, sebuah program anjuran Pertubuhan Kesihatan dan Kebajikan Umum Malaysia.

3. Dalam kenyataan tersebut beliau juga menyenaraikan lima kesan yang dihadapi oleh pekerja seks (pelacur), akibat dari kesan diskriminalisasi.

a. Pekerjaan seks (pelacur) merupakan kesalahan jenayah (tidak sah di sisi undang-undang).
b. Mereka terdedah kepada penyakit berjangkit (HIV/AIDS).
c. Mereka sering menghadapi layanan kasar daripada pihak berkuasa.
d. Pekerjaan dan pekerja seks (pelacur) dipandang rendah, diaib, dihina, dicela.
e. Mereka sering menghadapi pencabulan terhadap Hak Asasi Manusia.

4.PEMBELA dengan ini ingin menegaskan bahawa:-

a. Tidak wujud apa yang diistilahkan sebagai “industri penjualan dan pembelian seks” di dalam negara kita.
b. Pekerja seks adalah berkenaan kegiatan persundalan (istilah undang-undang jenayah sivil) dan pelacuran (istilah undang-undang jenayah Shariah) yang jelas salah di sisi undang-undang.
c. Kanun Keseksaan memperuntukkan penjelasan yang luas tentang kegiatan persundalan:-
i. Seksyen 372: Menyalah guna mana-mana orang bagi tujuan persundalan;
ii. Seksyen 372A: Seseorang yang hidup hasil daripada atau perdagangkan persundalan;
iii. Seksyen 372B: Mencari langganan bagi maksud persundalan;
iv. Seksyen 373: Pengawalan rumah-rumah persundalan.

5. Kesalahan pelacuran ini juga terdapat di dalam Akta 559 Akta Kesalahan Jenayah Syariah (Wilayah-Wilayah Persekutuan) 1997 di bawah Seksyen 21 Pelacuran.
“(1) Mana-mana orang perempuan yang melacurkan dirinya adalah melakukan suatu kesalahan dan apabila disabitkan boleh didenda tidak melebihi lima ribu ringgit atau dipenjarakan selama tempoh tidak melebihi tiga tahun atau disebat tidak melebihi enam sebatan atau dihukum dengan mana-mana kombinasi hukuman itu…….”

6. Adalah tidak wajar apabila seorang pesuruhjaya sebuah suruhanjaya mengenai hak asasi manusia di bawah kerajaan membela dan memperjuangkan aktivit haram ie pelacuran atas nama hak asasi.

7. Atas perkembangan yang menggusarkan ini, PEMBELA dengan ini:-

A. Menggesa agar Dato’ Dr. Madeline Berma meletakkan jawatannya sebagai Pesuruhjaya SUHAKAM kerana:-

a. Tindakan beliau ini bertentangan dengan Akta 597 (Akta SUHAKAM), Seksyen 4(4) yang menyatakan dengan jelas bahawa dalam melaksanakan tugas dan kuasanya SUHAKAM mesti mengambil kira Deklarasi Universal Hak Asasi Manusia 1948 [DUHAM) setakat mana ianya tidak bercanggah dengan Perlembagaan Persekutuan.

b. Melanggar bidang kuasa SUHAKAM diperuntukan di Seksyen 2 Akta SUHAKAM berkenaan melaksanakan hak asasi manusia dan kebebasan asasi berdasarkan Bahagian II Perlembagaan Persekutuan. SUHAKAM tidak boleh bertindak atau melakukan sesuatu di luar lingkungan Bahagian II Perlembagaan Persekutuan.

c. Tindakan ini telah mencabar kedudukan Islam sekali gus mencabar Yang Dipertuan Agong yang telah bersumpah untuk memelihara kesucian agama Islam yang merupakan agama negara.

B. Jika beliau enggan meletakkan jawatan maka PEMBELA merafak sembah memohon YDPA melucutkan jawatan beliau selaras dengan Akta SUHAKAM 1999 Seksyen 10 (d) (ii) & (iii) yang menyatakan Ahli suruhanjaya boleh dilucutkan daripada SUHAKAM oleh Yang DiPertuan Agong sekiranya ahli tersebut:-

i. telah berbuat salah laku atau telah bertindak/berkelakuan di luar tatacara yang mencemarkan Suruhanjaya ini; atau
ii. telah bertindak bertentangan dengan Akta ini atau bercanggah dengan tugasnya sebagai ahli Suruhanjaya ini:-

C. Menuntut pihak kerajaan merombak dan menilai kembali keahlian Pesuruhjaya SUHAKAM agar tindakan dan perjalanan institusi ini selari dengan semangat Perlembagaan Persekutuan dan budaya negara.

D. Menggesa kerajaan menyiasat semua laporan-laporan dan kenyataan-kenyataan SUHAKAM yang melanggar bidang kuasa yang ditetapkan seperti usaha pengiktirafan komuniti LGBT, hak murtad, kritikan-kritikan terhadap undang-undang Syariah dan sebagainya.

Sekian,

AMINUDDIN YAHAYA
Pengerusi PEMBELA
1 April 2021


Kerajaan jamin bantu Suhakam promosi hak asasi manusia ikut acuan Malaysia

PUTRAJAYA, 15 Jamadilakhir 1443H, Selasa – Kerajaan memberi jaminan akan membantu Suruhanjaya Hak Asasi Manusia Malaysia (Suhakam) untuk mempromosi hak asasi manusia di negara ini yang selaras dengan Perlembagaan Persekutuan dan acuan Malaysia, demi kesejahteraan rakyat.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar dalam kenyataan susulan pertemuannya dengan Suhakam semalam berkata, kerajaan juga sedia bekerjasama dengan Suhakam, dalam menangani sebarang pelanggaran hak asasi manusia di negara ini.

“Pertemuan ini sesungguhnya merupakan bukti iltizam kerajaan Persekutuan yang terus menerus membantu Suhakam sejak penubuhannya pada tahun 1999,” katanya.

Mengenai pertemuannya dengan Suhakam semalam, Wan Junaidi berkata, ia bagi membincangkan hal ehwal suruhanjaya itu, perancangan laporan tahunan Suhakam, cadangan pindaan Akta Suhakam 1999 (Akta 597) dan perkembangan terkini mengenai Pelan Tindakan Nasional Mengenai Perniagaan dan Hak Asasi Manusia (NAPBHR) dan Pelan Tindakan Hak Asasi Manusia Kebangsaan (NHRAP).

Katanya, dalam pertemuan itu, Suhakam juga membentangkan cadangan penambahbaikan institusi penguatkuasaan untuk pertimbangan kerajaan.

Menyentuh pindaan undang-undang yang dicadangkan Suhakam, Wan Junaidi bersetuju “sesuatu undang-undang perlu berkembang mengikut keperluan masa dan jika ia memerlukan pindaan yang sewajarnya, penelitian perlu diberi kepada pindaan tersebut demi kebaikan rakyat dan negara”. – Bernama


Isu pekebun haram Raub tak jejas pengeluaran durian

MELAKA, 12 Jamadilawal 1442H, Ahad – Isu pekebun durian di Raub, Pahang tidak akan menjejaskan pengeluaran dan penghasilan raja buah itu terutamanya jenis Musang King bagi pasaran dan eksport ke luar negara, kata Timbalan Menteri Pertanian dan Industri Makanan I Datuk Seri Ahmad Hamzah.

Beliau berkata ia berikutan terdapat beberapa ladang lain di negara ini menanam durian Musang King dan mampu menampung permintaan terhadap buah yang mendapat sambutan hebat termasuk yang diproses dan disejuk beku.

Katanya, paling penting setiap pekebun durian perlu mengikut prosedur dengan berdaftar dan lulus audit fasiliti serta ladang, selain perlu memperoleh Sijil Amalan Pengilangan Baik (GMP) bagi memastikan durian yang dihasilkan berkualiti dan bermutu tinggi.

“Syarat lain iaitu pokok durian yang ditanam adalah di atas tanah pemilikan sendiri atau disewa pajak serta disahkan perjanjian tersebut manakala bagi tanah yang diterokai tidak layak,” katanya kepada pemberita selepas melancarkan Kempen Promosi Perniagaan Kecil Tempatan Negeri Melaka di sini, hari ini.

Pada 23 Dis lepas, Mahkamah Tinggi Kuantan menolak permohonan 204 pekebun durian Musang King di Raub untuk mendapatkan kebenaran semakan kehakiman, terhadap notis arahan pengosongan tanah yang dikeluarkan kerajaan Pahang.

Permohonan itu dibuat selepas kerajaan negeri Pahang mula mengambil tindakan terhadap pekebun yang didakwa mengusahakan kebun durian secara haram di sekitar Raub pada awal Ogos sehingga menyebabkan kerugian kepada kerajaan negeri, selain isu pencemaran air.

Sementara itu, menurut Ahmad seramai 44 usahawan mengambil bahagian dalam program Kempen Promosi Perniagaan Kecil Tempatan Negeri Melaka yang diadakan dengan usaha sama Lembaga Pemasaran Pertanian Persekutuan (FAMA) dan pusat beli-belah Mahkota Parade.

“Program ini bertujuan membantu usahawan memulihkan ekonomi mereka yang terjejas teruk akibat pandemik COVID-19,” tambahnya. – Bernama


Mujahid dakwa ada bukti skandal OPV

BANGI, 12 Safar 1444H, Jumaat – Ahli Parlimen Parit Buntar, Datuk Seri Dr Mujahid Yusof Rawa mendakwa mempunyai bukti berhubung skandal kapal peronda luar pesisir (OPV) Agensi Penguatkuasaan Maritim Malaysia (Maritim Malaysia).

Sehubungan itu, beliau meminta Ahli Parlimen Baling, Datuk Seri Abdul Azeez Abdul Rahim supaya memeriksa fakta terlebih dahulu, sebelum mendakwanya menabur fitnah.

“Jika saya cakap salah, betulkan dan buktikan. Saya siap sedia kerana saya bukan cakap kosong, melainkan ada bersama bukti-bukti,” katanya seperti dipetik media tempatan hari ini.

Sebelum ini, Abdul Azeez membuat laporan polis ke atas Naib Presiden Parti Amanah Negara (PAN) itu kerana memfitnahnya berkaitan kontrak OPV.

Bekas Pengerusi Tabung Haji (TH) itu turut akan memfailkan saman kerana Mujahid mengeluarkan kenyataan dengan perkataan berbaur fitnah dan hasutan berkaitan TH.

“Saya merasa begitu terkilan dengan tohmahan dan fitnah oleh Mujahid berkaitan dengan kontrak OPV yang disiarkan melalui Facebooknya dan Instagram Sinar Harian pada 2 September lalu.

“Fitnah beliau dengan jelas menyebut nama saya sebagai Pengerusi Bukan Eksekutif TH ketika itu mendapat kontrak secara direct nego berjumlah RM739 juta melalui Datuk Seri Najib Tun Razak kepada TH Heavy Engineering Berhad (THHE).

“Saya telah buat laporan polis semalam dan tanpa teragak-agak akan memfailkan saman fitnah ke atas Mujahid yang berkali-kali mengaitkan saya dengan perkataan fitnah serta hasutan berkaitan TH,” katanya.


Polis siasat kebocoran dokuman penghakiman kes Rosmah

KUALA LUMPUR, 29 Muharam, 1444H, Sabtu – Polis sedang menjalankan siasatan berhubung dakwaan kebocoran dokumen penghakiman perbicaraan melibatkan Datin Seri Rosmah Mansor yang disiarkan di sebuah portal berita tempatan, semalam.

Ketua Polis Daerah Sentul ACP Beh Eng Lai berkata pihaknya menyiasat kes itu mengikut Seksyen 8 Akta Rahsia Rasmi 1972 kerana kesalahan membocorkan maklumat, Seksyen 203A Kanun Keseksaan (kesalahan mendedahkan maklumat) dan Seksyen 233 Akta Komunikasi dan Multimedia 1998 (kesalahan menyebarkan kenyataan jelik).

Beliau berkata polis menerima aduan mengenai perkara itu daripada seorang pegawai Mahkamah Tinggi di sini, semalam.

“Semasa pengadu berada di Kompleks Mahkamah Kuala Lumpur, pengadu telah dimaklumkan berlaku kebocoran dokumen dalaman sulit yang merupakan dokumen draf awal disediakan Unit Penyelidikan Mahkamah Tinggi Kuala Lumpur.

“Dokumen itu merupakan dokumen penyelidikan mengenai kes yang masih dalam perbicaraan dan merupakan pendapat Unit Penyelidikan sebagai rujukan kepada Hakim,” katanya dalam kenyataan hari ini.

Beh berkata dokumen berkenaan akan dipinda berdasarkan kajian serta bacaan dan ia bukan satu keputusan penghakiman.

Menurutnya, hasil semakan polis mendapati terdapat satu artikel dimuat naik di sebuah portal berita bertajuk ‘Rosmah Mansor Will Be Pronounced Guilty On 1st September 2022’, yang dikeluarkan semalam.

Beliau berkata laporan media itu mendakwa keputusan mahkamah mendapati Rosmah bersalah telah disediakan namun pengadu mendapati dokumen tersebut dipinda daripada dokumen asal.

“Polis menasihatkan orang ramai supaya tidak sewenang-wenangnya memuat naik sebarang artikel yang boleh menimbulkan kegusaran dan keresahan dalam kalangan masyarakat.

“Orang ramai yang mempunyai maklumat mengenai perkara itu boleh menghubungi bilik gerakan Ibu Pejabat Polis Daerah Sentul di talian 03-4048 2222,” katanya. – Bernama


KDN perjelas semula isu warga China tak keluar dari Malaysia

LARUT, 29 Muharam 1444H, Sabtu – Kementerian Dalam Negeri akan memberi penjelasan semula berhubung isu lebih 1.2 juta rakyat China dikesan tidak keluar dari Malaysia selepas tiba ke negara ini dalam tempoh di antara 2018 hingga 2021.

“Jumlah itu tidak betul. Kita akan betulkan untuk memperbaiki persepsi yang salah,” kata Menteri Dalam Negeri Datuk Seri Hamzah Zainudin.

Setiausaha Agung Bersatu merangkap Ahli Parlimen Larut itu berkata demikian selepas merasmikan persidangan serentak cawangan Bersatu Bahagian Larut.

Dilapor berdasarkan rekod keluar masuk Jabatan Imigresen Malaysia, ketibaan warga China ke negara ini bagi tempoh berkenaan ialah seramai 7,177,043 orang.

Bagaimanapun, warga China yang keluar dari Malaysia bagi tempoh sama hanya seramai 5,954,765 individu iaitu kurang 1,222,278 berbanding jumlah yang masuk ke negara ini.

Terdahulu, Hamzah menerima 204 borang keahlian baharu dari Cawangan Sungai Limau dan Paya Besar di sini. – Bernama


Laporan separuh penggal SUHAKAM ke PBB ancam akidah umat, fitnah negara

1. Pertubuhan-Pertubuhan Pembela Islam (PEMBELA) merujuk kepada Laporan Separuh Penggal SUHAKAM (Oktober 2021) yang diterbitkan melalui laman rasmi bagi Universal Periodic Review (UPR) yang antara program Pertubuhan-Pertubuhan Bangsa-Bangsa Bersatu (United Nations / UN).

2. Untuk pengetahuan kita semua, SUHAKAM merupakan wakil rasmi kerajaan ke UPR yang ditubuhkan melalui Akta 597 (Hak Asasi Manusia) di Parlimen Malaysia pada 1999. Ini bermakna, apa yang dibawa oleh SUHAKAM di pentas antarabangsa, merupakan pendirian kerajaan Malaysia.

3. Dalam laporan ini (2.3, muka surat 7-9), SUHAKAM menyatakan bahawa undang-undang syariah yang menghalang umat Islam daripada murtad adalah satu bentuk diskriminasi dan mencabul hak kebebasan beragama. Bagi kami, ini adalah suatu kenyataan yang menderhaka kepada Yang di-Pertuan Agong dan Raja-Raja Melayu kerana terdapat unsur-unsur menggugat sistem perundangan syariah yang dijamin oleh Perlembagaan Persekutuan dan Undang-Undang Tubuh Negeri-Negeri.

“In absence of any lawful exception and rational classification, SUHAKAM finds that the State apostasy laws in Malaysia are discriminatory and more likely to interfere with freedom of religion of Muslims.”

Ini bermakna mereka mendakwa, tiada negeri boleh halang langsung mana-mana muslim sekiranya mereka keluar agama Islam.

4. Rentetan kenyataan ini, atas semangat amar makruf nahi mungkar terutamanya sesama muslim, kami ingin mempersoalkan fungsi Pesuruhjaya-Pesuruhjaya muslim dalam SUHAKAM yang telah dilantik oleh Yang di-Pertuan Agong melalui nasihat kerajaan sepatutnya bertindak sebagai ‘safeguard’ kepada Islam, adalah seperti berikut:

i. Tan Sri Othman Bin Hashim
(Pengerusi SUHAKAM)

ii. Ustazah Prof Madya Dr Nik Salida Suhaila Binti Nik Salleh
(Naib Pengerusi SUHAKAM / Dekan Fakulti Undang-Undang & Syariah USIM)

iii. Dato’ Prof. Noor Aziah Binti Mohd Awal
(Pesuruhjaya SUHAKAM / Anggota Majlis Agama Islam Negeri Sembilan / Tokoh Maal Hijrah 2016, 2017)

iv. Dato Seri Mohd Hishamudin Bin Md Yunus
(Pesuruhjaya SUHAKAM / Mantan Hakim Mahkamah Rayuan)

5. Selain itu, ini buat kali pertama SUHAKAM (Perkara 3.3, muka surat 13) secara rasminya menggunakan istilah yang merujuk kepada gender ketiga iaitu ‘non-binary’ yang bakal membuka pintu-pintu kemungkaran yang lebih besar, selain istilah LGBTQ+ secara berulang-ulang kali dalam laporan ini bagi membela hak golongan tersebut. Ini ditegaskan lagi dalam perenggan 4.5 dalam laporan tersebut :

“SUHAKAM reiterates that all human beings regardless of their sexual orientation, gender identity and expression shall enjoy a full range of human rights.”

6. Untuk pengetahuan anda, beberapa bulan yang lalu, SUHAKAM mengumumkan akan menjalankan kajian tentang pengabsahan dan pengiktirafan ‘gender ketiga’ secara legistlatif. Namun, kita tidak mendengar apa-apa arahan dari kerajaan untuk menghentikan kajian ini.

7. Selain itu, dalam laporan ini juga, SUHAKAM konsisten menekankan juga gesaan terhadap kerajaan agar meratifikasi konvensyen ICERD (1.1, muka surat 2) dan Statut Rom (1.2 muka surat 3) walaupun rakyat menolaknya.

“In November 2018, the Government backtracked on its commitment to accede to the International Convention on the Elimination of Racial Discrimination (ICERD). SUHAKAM reiterates its view that the function of ratifying international treaty is the Government’s commitment towards compliance within minimum international norms and domesticating the treaty into relevant local laws; which involves parliamentary processes, after ratification of any international treaty.”

“SUHAKAM reiterates its call for the Government to revisit its decision, as acceding to the Rome Statute will be an additional legal avenue to bring justice to all victims of human rights violations.”

8. PEMBELA sangat kesal dengan SUHAKAM yang sepatutnya membawa isu-isu pencabulan hak asasi yang lebih tepat dan ‘real’ seperti peristiwa-peristiwa Islamofobia yang berlaku sepanjang tahun ini seperti penderaan oleh majikan kerana berpuasa, penganaktirian sekolah-sekolah tahfiz oleh kerajaan berbanding sekolah vernakular, dan sebagainya yang jelas menunjukkan ‘double standard’ SUHAKAM.

9. Selain itu, malang sekali SUHAKAM tidak menggunakan kapasitinya sebagai agensi rasmi kerajaan ke pentas antarabangsa ini untuk memperjuangkan kes Allahyarham Adib yang merupakan isu hak asasi penjawat awam untuk berkhidmat dengan selamat dan terjamin kebajikannya tetapi lebih sibuk memperjuangkan kesongsangan seks.

10. Dahulu kita ada COMANGO yang merupakan gabungan NGO-NGO liberal yang menghantar laporan menyeleweng sebegini ke UPR, tetapi kini nampaknya SUHAKAM telah mengambil peranan tersebut. Lebih parah lagi, ianya berlaku dengan peruntukan kerajaan berpuluh-puluh juta setahun yang disalurkan kepada mereka.

11. PEMBELA menggesa sekali lagi agar kerajaan melalui Menteri Undang-Undang dan Menteri Luar Negeri untuk memandang serius akan laporan yang telah menconteng arang dan memfitnah negara di pentas antarabangsa ini.

12. Akhir sekali, PEMBELA ingin mengucapkan tahniah kepada kerajaan Malaysia atas kejayaan diundi untuk terpilih menduduki salah satu dari kerusi terhad dalam Majlis Hak Asasi Manusia PBB (UNHRC) sekali gus menafikan aduan-aduan domba dan fitnah-fitnah yang dijaja oleh SUHAKAM kononnya Malaysia adalah negara yang menindas dan mencabul hak asasi rakyatnya. Diharapkan Malaysia dapat menggunakan platform ini sebaik mungkin untuk menerangkan kerangka hak asasi manusia yang tidak menyeleweng.

Aminuddin Yahaya
Pengerusi PEMBELA
18 Oktober 2021


Bapa dipercayai bunuh bayi tiga bulan ada lapan rekod jenayah

ALOR SETAR, 15 Rabiulawal 1444H, Rabu – Lelaki yang dipercayai membunuh bayi lelakinya berusia tiga bulan di sebuah rumah di Kampung Teluk Jawa, Padang Hang dekat sini pada Isnin lepas, mempunyai lapan rekod jenayah lampau termasuk kes dadah.

Ketua Polis Kedah Datuk Wan Hassan Wan Ahmad berkata suspek berumur 28 tahun itu sedang ditahan reman selama tujuh hari hingga 17 Okt ini.

“Kita percaya suspek telah terlibat dengan penagihan dadah ini sejak dua, tiga tahun lepas dan dia mempunyai lapan rekod jenayah lampau melibatkan kes dadah dan lain-lain,” katanya ketika diminta mengulas mengenai perkembangan kes penemuan mayat bayi itu.

Semalam, Ketua Polis Daerah Kota Setar ACP Ahmad Shukri Mat Akhir dalam satu kenyataan media memaklumkan polis menerima panggilan telefon berhubung penemuan mayat bayi lelaki berusia tiga bulan di dalam sebuah rumah di Kampung Teluk Jawa, Padang Hang pada Isnin.

Hasil siasatan membawa kepada tangkapan seorang lelaki yang juga bapa kepada bayi itu di belakang sebuah rumah di Kampung Sungai Lintang dekat Padang Hang pada hari yang sama.

Sementara itu, Wan Hassan berkata dua lagi anak suspek yang berusia lima dan satu tahun yang dijaga ahli keluarga lain kini berada di bawah pengawasan polis serta sedang menjalani pemeriksaan kesihatan di Hospital Sultanah Bahiyah, Alor Setar.

“Kita bimbang ada elemen gangguan seksual, sebab itu mereka dihantar ke hospital untuk pemeriksaan dan setakat ini masih belum dapat keputusan lagi. Bayi lelaki itu maut dipercayai akibat kecederaan di bahagian kepala disebabkan oleh hentakan benda tumpul.

“Dipercayai terdapat kamera litar tertutup (CCTV) di dalam rumah suspek, sekiranya benar polis akan buat rampasan bagi membantu siasatan kes,” katanya. – Bernama


‘Saya tak hasut jatuhkan kerajaan, jika hasut buatlah laporan polis’: Hadi

KUALA LUMPUR, 27 Safar 1445H, Rabu – Ahli Parlimen Marang, Tan Sri Abdul Hadi Awang mencabar pihak yang tidak berpuas hati terhadap kenyataannya berhubung kemungkinan Kerajaan Persekutuan boleh berubah, untuk membuat laporan polis.

“Mengikut demokrasi berparlimen, kerajaan masih boleh berubah.

“Sama ada melalui undi tidak percaya, mendapatkan akuan berkanun daripada Ahli Parlimen atau Parlimen dibubarkan dan kita mengadakan satu lagi pilihan raya umum.

“Ia boleh dilakukan. Tidak ada yang salah,” katanya kepada Dewan Rakyat.

Abdul Hadi menjawab soalan RSN Rayer (PH-Jelutong) sama ada ‘haram’ tindakan Perikatan Nasional (PN) cuba menjatuhkan Kerajaan Perpaduan sekarang.

“Saya tak menghasut (untuk menjatuhkan Kerajaan Persekutuan sedia ada). Kalau saya hasut, buatlah laporan polis sekali lagi,” katanya ketika membahaskan usul Kajian Separuh Penggal Rancangan Malaysia Ke-12 (RMKe-12) di Dewan Rakyat, hari ini.

Terdahulu di Dewan Rakyat, Presiden PAS itu berkata, beliau juga bersedia untuk dipenjarakan.

“Dalam Islam, ada dua mahkamah – sekarang dan akhirat. Mereka yang beriman sanggup dihukum di dunia ini.

“Bagi saya sendiri, di mana banyak laporan polis telah dibuat terhadap saya, saya telah diberi layanan profesional oleh polis.

“Saya telah dipanggil ke Bukit Aman, Sentul dengan pegawai juga datang ke pejabat saya. Saya rela dihukum, sama ada dipenjarakan atau penalti,” katanya.

Abdul Hadi kini sedang disiasat berkaitan ucapannya ketika Ceramah Perdana Perikatan Nasional di Bakri, Muar, pada 26 Ogos, di mana beliau didakwa mempersoalkan kuasa Lembaga Pengampunan.

Ketua Polis Johor, Datuk Kamarul Zaman Mamat berkata, siasatan dijalankan oleh Unit Siasatan Jenayah Terkelas (D5) Bukit Aman di bawah Seksyen 4 (1) Akta Hasutan 1948.


Indonesia rekod 1,693 kes COVID-19 dalam 24 jam

JAKARTA, 29 Zulkaedah 1441H, Selasa – Kes positif COVID-19 di Indonesia berterusan meningkat kepada 88,214 kes, iaitu tambahan 1,693 kes baharu dalam tempoh 24 jam.

Jurucakap Pemerintah Indonesia berkenaan COVID-19, Achmad Yurianto berkata, sebanyak 96 lagi kematian berlaku, menjadikan jumlah keseluruhan kematian kini 4,239 orang.

“Sebanyak 36,380 pesakit masih dalam pemantauan COVID-19,” katanya dalam sidang media hariannya yang disiarkan menerusi YouTube rasmi Badan Nasional Pengurusan Bencana (BNPB) Indonesia.

Provinsi Jawa Timur mencatatkan jumlah kematian keseluruhan tertinggi iaitu 1,433 orang, diikuti Jakarta (745), Jawa Tengah (359), Sulawesi Selatan (281) dan selebihnya di wilayah-wilayah lain di Indonesia.

Provinsi Jawa Timur juga mencatatkan jumlah kes positif keseluruhan tertinggi iaitu 18,545 kes, diikuti Jakarta (16,899 kes) dan selebihnya di 32 wilayah lain di Indonesia. – Bernama


Terkejut LCS telan belanja RM9 bilion, apakah mereka tak ingat tuhan?

BANGI, 15 Muharam 1444H, Sabtu – Pendedahan demi pendedahan berkenaan isu Kapal Tempur Pesisir (LCS) bagi kegunaan Tentera Laut Diraja Malaysia (TLDM) sehari dua ini benar-benar mengganggu fikiran.

Demikian kata Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya dalam kenyataan, hari ini.

Beliau berkata, bukan sedikit jumlah yang telah dibelanjakan kerajaan namun seperti biasa hasilnya entah ke mana.

“Saya tak tergambar bagaimana mereka yang terlibat sanggup melakukan pengkhianatan sebegitu besar tanpa rasa bersalah.

“Bukan sejuta atau dua juta tetapi RM9 bilion! Rasa nak pengsan mendengarnya.

“Apakah mereka ini tidak ingat tuhan? Apakah sistem yang ada hari ini sangat ampuh sehingga begitu senang duit rakyat hilang? Manusia jenis apakah mereka ini atau memang mereka ini bukan manusia?

“Sebutlah apa istilah yang saudara mahu; pengkhianat, penipu, perasuah, penzalim – saya rasa semuanya sesuai dengan mereka,” katanya.

Lebih dikesalkan kini, katanya lagi, apabila masing-masing mula menuding jari kepada orang lain.

“Orang itu kata orang ini yang buat, parti itu kata parti sana yang buat, kerajaan sana kata kerajaan dulu yang lakukan.

“Pening rakyat mendegarnya. Memang benarlah apa sahabat saya katakan, hasil kajian yang beliau lakukan mengenai sentimen rakyat terhadap politik hampir 90 peratus rakyat sudah benci dengan orang politik,” katanya.

Namun, beliau memetik kata seorang penceramah terkenal yang menyatakan keadaan pemimpin yang ada sekarang ini melambangkan keadaan rakyat.

“Kalau yang di atas itu rosak bermakna rakyat juga rosak sebab rakyat yang memilih mereka. Jadi jangan kita salahkan pemimpin tetapi salahkan diri kita sendiri yang memilih mereka.

“Persoalannya; bersediakan rakyat untuk berubah? Saudara-saudari renunglah sedalam-dalamnya,” katanya.

Terdahulu, bekas Perdana Menteri, Tan Sri Muhyiddin Yassin berkata, isu penyelewengan LCS menyebabkan kerugian wang rakyat sebanyak RM9 bilion.

Beliau yang juga Pengerusi Perikatan Nasional (PN) berkata, keadaan itu turut merencatkan keupayaan TLDM untuk mengawal perairan negara berikutan kegagalan syarikat yang dianugerah kontrak pembinaan kapal LCS secara rundingan terus untuk menyiapkan projek berkenaan.


Tentera Russia tawan sebahagian besar Severodonestsk, timur Ukraine

LUGANSK, 1 Zulkaedah 1443H, Rabu – Tentera Russia kini menguasai sebahagian besar wilayah timur Ukraine di Severodonetsk, lokasi pertempuran sengit selama beberapa hari ketika cubaan merampas wilayah.

Gabenor Lugansk, Sergiy Gaiday menerusi video berkata, 90 peratus bandar berkenaan musnah selepas tentera Russia menawan kebanyakan bandar di kawasan berkenaan.

“Walaupun keadaan semakin memuncak, tentera Ukraine kini masih memegang pertahanan sambil menambah tentera tidak berada dalam situasi membahayakan.

Sementara itu, Perkhidmatan Negara untuk Komunikasi Khas dan Perlindungan Maklumat Ukraine melaporkan penutupan semua komunikasi di wilayah Kherson.

Agensi berkenaan dalam kenyataan berkata, pencerobohan telah berlaku dan kesemua peralatan telah dimatikan selain kabel-kabel telah diputuskan.

“Penduduk yang berada di wilayah itu kini tidak boleh berhubung selain akses Internet juga terputus,” kata agensi itu.

Minggu lalu, tentera Russia menguasai Kherson yang merupakan bandar pertama yang dirampas selepas menyerang negara itu beberapa bulan lalu.

Terbaharu, Kesatuan Eropah (EU) mengumumkan larangan ke atas import Russia selepas perjanjian kompromi dengan Hungary sebagai hukuman kepada Moscow yang menyerang Ukraine. – Agensi


81 maut, pertempuran Tajikistan-Kyrgyztan

BATKEN, 23 Safar 1444H, Isnin – Tajikistan mengesahkan 35 rakyatnya terbunuh dalam pertempuran terbaharu di sempadan dengan Kyrgyztan, menjadikan jumlah kematian keseluruhan kepada sekurang-kurangnya 81.

Di laman Facebooknya, Kementerian Luar Tajikistan melaporkan 35 orang terbunuh termasuk orang awam, wanita dan kanak-kanak.

Seramai 139 orang yang lain dilaporkan cedera dalam pertempuran di sempadan barat daya itu, katanya.

Jumlah korban yang diberikan kementerian sebelum ini adalah 24 orang.

Sementara itu, jumlah kematian di sebelah Kyrgyztan meningkat kepada 46, menjadikannya yang paling teruk berlaku antara kedua-dua negara Asia Tengah itu dalam beberapa tahun.

Kyrgyztan berkata, hampir 136,000 penduduk turut dipindahkan dari kampung berhampiran Tajikistan.

Presiden Russia, Vladimir Putin pada Ahad menggesa supaya pertempuran antara Kyrgyztan dan Tajikistan dihentikan.

Dalam panggilan telefon dengan para pemimpin negara-negara Asia Tengah, Putin juga menggesa mereka untuk mengambil langkah menyelesaikan keadaan secepat mungkin dengan cara yang aman, politik dan diplomatik.

Kedua-dua negara bekas Kesatuan Soviet itu kini menjadi sebahagian daripada Pertubuhan Perjanjian Keselamatan Kolektif (CSTO) yang diketuai Russia, namun mereka kerap mengalami ketegangan.

Pada Jumaat lalu, kedua-dua pihak bersetuju untuk gencatan senjata namun sejak itu pertempuran berterusan dengan menuduh satu sama lain melanggar perjanjian.

Selepas banyak pertempuran pada Sabtu, pihak berkuasa Kyrgyz mengesahkan keadaan di sempadan kembali tenang sepanjang Ahad dan menuju ke arah penstabilan.

Pertikaian sempadan telah melanda bekas republik Soviet melalui tiga dekad kemerdekaan mereka. Kira-kira separuh sempadan 970 kilometer mereka masih perlu ditandakan.

Pertempuran yang tidak pernah berlaku sebelum ini antara kedua-dua negara tercetus pada 2021, di mana sekurang-kurangnya 50 terbunuh dan menimbulkan kebimbangan konflik lebih meluas.-  Agensi


10,000 tak ambil SPM 2022 kini daftar ulangan

SUNGAI PETANI, 12 Muharam 1445H, Ahad – Sebanyak 10,000 daripada hampir 30,000 calon yang tidak menduduki peperiksaan Sijil Pelajaran Malaysia (SPM) 2022 telah mendaftar untuk ulangan peperiksaan itu pada tahun ini.

Menteri Pendidikan, Fadhlina Sidek berkata, ia merupakan komitmen kementeriannya yang melanjutkan tempoh pendaftaran SPM 2023 bagi calon persendirian sehingga berjaya merekodkan pendaftaran daripada 10,000 calon itu untuk mereka menduduki peperiksaan itu demi masa depan masing-masing.

“Semasa kita ambil keputusan untuk maklumkan keciciran atau ketidakhadiran pelajar SPM yang lepas, kita dapat mengumpulkan data seramai lebih kurang (hampir) 30,000 orang.

“Komitmen kita ialah melakukan intervensi terhadap 30,000 ini ke mana mereka, kenapa tak hadir, alasan dan sebagainya, alhamdulillah, kita dapat kenal pasti, apabila kita buat program dan membuka lanjutan tempoh untuk mendaftar ulangan SPM,” katanya.

Beliau berkata demikian kepada pemberita pada Program YES! Rock The School Edisi Mega Kedah 2023 di Universiti Aimst dekat sini hari ini yang turut dihadiri Menteri Sumber Manusia V. Sivakumar.

Pada 20 Jun lepas, media melaporkan 30,000 calon SPM 2022 yang tidak menghadiri peperiksaan itu menerima peluang kedua apabila Kementerian Pendidikan melanjutkan tarikh pendaftaran peperiksaan SPM 2023 bagi calon persendirian hingga 30 Jun.

Perdana Menteri, Datuk Seri Anwar Ibrahim sebelum itu dilaporkan memandang serius terhadap laporan hampir 30,000 pelajar tidak menduduki SPM dan mengarahkan Fadhlina meneliti terperinci isu itu supaya ia tidak berulang pada tahun-tahun akan datang.

Fadhlina berkata pihaknya kini memberikan perhatian terhadap kira-kira 20,000 orang lagi yang tidak mendaftar untuk mengulang peperiksaan. – Bernama


Genap setahun negara dibadai COVID-19

KUALA LUMPUR, 12 Jamadilakhir 1442H, Isnin – Genap setahun negara dilanda badai COVID-19, warga Kementerian Kesihatan (KKM) tetap komited dan bekerja tanpa putus asa dalam memerangi pandemik yang boleh membawa maut itu.

Dalam satu hantaran di laman Facebooknya, KKM menyatakan kerja tetap diteruskan seperti biasa oleh semua pengurusan tertingginya dan juga barisan hadapan KKM yang berjuang di hospital, Pusat Kesiapsiagaan dan Tindak Cepat Krisis (CPRC), CAC (Pusat Penilaian COVID-19) dan klinik seluruh negara.

Hantaran itu turut menyatakan Mesyuarat Pusat Kesiapsiagaan dan Tindak Cepat Krisis (CPRC Kebangsaan hari ini secara maya diadakan hari ini melibatkan semua Pengarah Kesihatan Negeri di seluruh negara.

“Fokusnya adalah melihat kepada strategi dalam menangani COVID-19 dan memperkukuhkan 213 COVID-19 Assessment Center, CAC di seluruh negara,” menurut hantaran itu.

Menteri Kesihatan, Datuk Seri Dr Adham Baba dan timbalannya Datuk Dr Noor Azmi Ghazali serta Penasihat Khas kepada Perdana Menteri Malaysia mengenai Kesihatan Awam, Tan Sri Dr Jemilah Mahmood adalah antara yang menghadiri mesyuarat itu.

KKM mengimbau kembali kes pertama wabak itu yang dilaporkan di Malaysia membabitkan tiga warga China yang masuk ke Malaysia melalui Johor dari Singapura.

“Mereka yang terlibat dalam tiga kes pertama positif di Malaysia itu adalah ahli keluarga rapat kepada seorang lelaki berusia 66 tahun dan anak lelakinya yang berasal dari Wuhan, China, yang direkodkan sebagai dua kes pertama positif virus itu di Singapura. Mereka kemudiannya dirawat di Hospital Sungai Buloh.

“Hari ini, kes di Malaysia sudah mencapai 183,801 kes keseluruhan, sejumlah 678 orang telah meninggal dunia dan seramai 141,446 (77 peratus) orang telah sembuh daripada virus ini.

Pasukan COVID-19 Hospital Sungai Buloh juga mendapat pengiktirafan apabila menerima Anugerah Kesihatan Global (GHA) 2020, selain beberapa anugerah lain yang diterima KKM dalam menguruskan COVID-19, katanya.

“Doakan agar semua barisan hadapan KKM diberikan kekuatan dalam menghadapi musuh yang tidak nampak ini. Salam takziah buat mereka yang kehilangan anggota keluarga akibat virus COVID-19 ini. Semoga Tuhan terus melindungi negara tercinta kita ini,” menurut hantaran itu.

Sementara itu, Ketua Pengarah Kesihatan Tan Sri Dr Noor Hisham Abdullah dalam catatan Facebooknya menyatakan kesedihannya kerana sudah setahun Malaysia berdepan pandemik berkenaan.

“Ini menyedihkan saya hari ini, kita telah bertahan selama satu tahun bertempur melawan COVID-19 di negara kita. Pengakhirannya yang tidak diketahui. Namun, walaupun kepenatan mental dan fizikal, kita semua perlu terus bertugas. Semua orang, tidak kira siapa anda, mesti memikul tanggungjawab ini untuk menyelamatkan negara kita bersama.

“Tinggal di rumah jika anda tidak mempunyai masalah mendesak di luar. Bersama-sama kita memutuskan rantaian penularan COVID-19. Kita mesti bersatu dan bersama-sama kita terus berjuang,” katanya.

Dr Noor Hisham juga menasihati orang ramai agar mematuhi prosedur operasi standard (SOP), memakai pelitup muka dengan betul, mencuci tangan dan menjaga penjarakan fizikal kerana setiap individu harus memikul tanggungjawab untuk menyelamatkan negara. – Bernama


PRN jadi kayu ukur penilaian rakyat pada pencapaian 7 bulan kerajaan PH

BANGI, 17 Zulhijjah 1444H, Khamis – Pilihan Raya Negeri (PRN) yang akan berlangsung pada 12 Ogos ini bakal menjadi referendum atau kayu ukur untuk menilai pencapaian kerajaan hari ini.

Penganalisis politik dari Universiti Malaya (UM), Dr Mohammad Tawfik Yaakub berkata, inilah masa yang sesuai kepada rakyat untuk menilai sama ada pemerintahan Pakatan Harapan (PH) dan Barisan Nasional (BN) selama tujuh bulan di bawah kerajaan Madani mampu melegakan rakyat selain menjadi kerajaan yang memuaskan hati.

“Sekiranya keputusan PRN nanti tidak memberikan satu keputusan positif kepada PH dan BN ini merupakan satu isyarat yang jelas daripada rakyat.

“Setiap parti-parti politik yang bertanding perlu mengambil penilaian yang serius dengan apa yang ingin disampaikan oleh rakyat,” katanya seperti dilapor TV Pertiwi, hari ini.

Mengulas lanjut, beliau menyifatkan penetapan tempoh dua minggu untuk berkempen bertentangan dengan pembaharuan yang ingin dibawa PH ketika menjadi pembangkang.

“Tempoh 14 hari kempen PRN tidak mencerminkan reformasi dan pembaharuan yang dilaungkan PH ketika menjadi pembangkang.

“Sebelum ini PH bersungguh-sungguh memperjuangkan kempen dilanjutkan tempoh namun tidak menterjemah ketika mempunyai kuasa dan kedudukan,” katanya.

Dalam pada itu, Dr Mohammad Tawfik berkata, Perdana Menteri, Datuk Seri Anwar Ibrahim sepatutnya memperluas dan membuka ruang demokrasi kepada parti-parti politik dan rakyat.

Tegas beliau, tempoh dua minggu yang ditetapkan untuk berkempen hanya mengulangi apa yang dilalui negara sebelum ini.

Sebaliknya, Dr Mohammad Tawfik mencadangkan, tempoh yang paling sesuai untuk berkempen adalah selama tiga minggu atau sebulan.

“Tempoh berkenaan dilihat memadai untuk memberi ruang dan peluang kepada parti-parti politik berkempen dan bertemu rakyat,” katanya.


Bicara 1MDB akan ambil masa panjang: Mahkamah Tinggi

KUALA LUMPUR, 22 Jamadilawal 1442H, Rabu – Mahkamah Tinggi hari ini diberitahu perbicaraan kes Datuk Seri Najib Tun Razak melibatkan 1Malaysia Development Berhad (1MDB) akan mengambil masa panjang dan dijangka melangkaui tarikh perbicaraan kes pecah amanah RM6.6 bilion berkaitan bayaran kepada International Petroleum Investment Company (IPIC) yang dihadapi bekas perdana menteri itu bersama-sama bekas Ketua Setiausaha Perbendaharaan Tan Sri Mohd Irwan Serigar Abdullah.

Pada 9 Oktober tahun lalu, Hakim Datuk Muhammad Jamil Hussin menetapkan perbicaraan kes pecah amanah itu selama 32 hari pada setiap hari dalam bulan September dan Oktober 2021 kecuali hari Jumaat, bagi memberi laluan kepada perbicaraan dua kes jenayah (1MDB dan laporan audit) membabitkan Najib selesai.

Peguam Tan Sri Muhammad Shafee Abdullah yang mewakili Najib memberitahu mahkamah bahawa perbicaraan kes 1MDB akan mengambil masa lama kerana ketika ini masih di peringkat pemeriksaan balas saksi pendakwaan ke-10, bekas Ketua Pegawai Eksekutif 1MDB Mohd Hazem Abdul Rahman dan pendakwaan dijangka memanggil 60 saksi.

“Saya ingin tanya Yang Arif (Muhammad Jamil) sekiranya perbicaraan kes 1MDB melangkaui tarikh perbicaraan (kes pecah amanah) adakah Yang Arif akan mengambil kira tarikh sambung bicara 1MDB dengan kes ini (pecah amanah)?.

“Ini kerana perbicaraan kes 1MDB nampak panjang… saya pohon satu tarikh pengurusan kes pada 21 Mei yang telah dipersetujui kedua-dua pihak untuk memaklumkan status terkini dua kes jenayah (1MDB dan laporan audit) membabitkan anak guam saya,” katanya semasa pengurusan kes itu hari ini.

Peguam Datuk K. Kumaraendran yang mewakili Mohd Irwan Serigar tidak membantah perkara itu, bagaimanapun memohon kehadiran anak guamnya dikecualikan semasa pengurusan kes pada 21 Mei kerana tertuduh yang mengambil kursus undang-undang di sebuah kolej swasta akan menduduki peperiksaan.

Mahkamah menetapkan 21 Mei ini untuk pengurusan kes dan membenarkan kehadiran Mohd Irwan Serigar dikecualikan pada tarikh itu serta mengekalkan tarikh bicara sebelum ini.

“Buat masa ini tarikh bicara pecah amanah yang ditetapkan sebelum ini dikekalkan,” kata hakim.

Pendakwaan dikendalikan Timbalan Pendakwa Raya Nik Syahril Nik Ab Rahman. Kedua-dua Najib, 67, dan Mohd Irwan Serigar, 63, hadir di mahkamah hari ini.

Pada 24 Oktober 2018, Najib dan Mohd Irwan Serigar mengaku tidak bersalah atas enam pertuduhan pecah amanah ke atas harta kerajaan Malaysia berjumlah RM6.6 bilion berkaitan bayaran kepada IPIC.

Mereka dituduh melakukan kesemua kesalahan itu di Kompleks Kementerian Kewangan Malaysia, Wilayah Persekutuan Putrajaya antara 21 Dis 2016 dan 18 Dis 2017, mengikut Seksyen 409 Kanun Keseksaan yang dibaca bersama Seksyen 34 kanun sama yang memperuntukkan hukuman penjara maksimum 20 tahun dan sebatan serta boleh dikenakan denda, jika sabit kesalahan. – Bernama


Lebih 50 hotspot, 11 blackspot dikenal pasti

KUALA LUMPUR, 29 Ramadan 1444H, Khamis – Polis Diraja Malaysia (PDRM) mengenal pasti lebih 50 hotspot dan 11 blackspot (kawasan sering berlaku kemalangan) di seluruh ibu negara bagi menempatkan anggota trafik untuk mengawal kesesakan lalu lintas sempena Op Lancar dan Op Selamat menjelang Aidilfitri.

Ketua Jabatan Siasatan Penguatkuasaan dan Trafik (JSPT) Kuala Lumpur, ACP Sarifudin Mohd Salleh berkata, antara kawasan hotspot yang dikenal pasti ialah Jalan Kuching, Jalan Loke Yew dan Jalan Cheras.

Beliau berkata, fokus PDRM adalah untuk memastikan kelancaran pengguna jalan raya yang akan pulang ke kampung halaman masing-masing.

“Selain itu, pihak JSPT turut menempatkan anggota polis di bazar Ramadan terpilih di sekitar Kuala Lumpur sepanjang bulan puasa ini. Begitu juga anggota tugas am yang ditempatkan di beberapa lokasi di Kuala Lumpur bagi mengurangkan kesesakan lalu lintas,” katanya.

Beliau berkata, JSPT Kuala Lumpur turut menempatkan anggota mereka di pusat beli belah bagi mengawal lalu lintas seperti di Jalan Tunku Abdul Rahman, Bukit Bintang dan Pusat Beli Belah Kenanga.

Setakat ini, Sarifudin berkata, kesesakan lalu lintas menjelang Aidilfitri berjalan lancar dan terkawal.

Pada Selasa lepas, PDRM melaksanakan Op Lancar bagi memastikan kelancaran pergerakan pengguna jalan raya dalam membuat persiapan menyambut Aidilfitri.

Selain itu, PDRM melancarkan Op Selamat bermula hari ini hingga 27 April yang bertemakan ‘Rumah Selamat, Selamat Sampai Ke Destinasi’ bagi memastikan keselesaan rakyat menyambut Aidilfitri kali ini.

Ketua Polis Negara Tan Sri Acryl Sani Abdullah Sani dilapor berkata fokus Op Lancar adalah untuk memastikan kelancaran pergerakan pengguna jalan raya dalam membuat persiapan menyambut Aidilfitri manakala Op Selamat adalah berfokus kepada meminimumkan kes kemalangan jalan raya, keterjaminan keselamatan harta benda dan premis kediaman serta menurunkan kadar jenayah pecah rumah semasa musim perayaan. – Bernama


Tun M syor tambat ringgit seperti waktu krisis kewangan 1997

Oleh Zuhayati Yazid

SHAH ALAM, 13 Rabiulakhir 1445H, Sabtu – Bekas Perdana Menteri, Tun Dr Mahathir Mohamad mencadangkan kerajaan mengambil langkah menambat nilai ringgit seperti yang pernah dilakukan sewaktu krisis kewangan pada tahun 1997 dan 1998.

Meskipun cadangan itu bukan kali pertama disuarakannya, beliau berkata, kerajaan berpendapat bahawa langkah berkenaan bertentangan amalan antarabangsa.

Bagaimanapun, menurut Dr Mahathir, amalan antarabangsa bukan selalu menguntungkan negara, maka kerajaan sewajarnya menjaga dahulu kepentingan Malaysia.

“Sebab itu kita perlu tetapkan nilai mata wang kita supaya tidak naik turun hasil penjualan dan pembelian mata wang ringgit.

“PM kini hanya pandai memberi kenyataan sahaja, tetapi tak buat dan tak bertindak. Nak selesai itu, nak percepat ini tapi buat apa? Tak buat apa-apa pun,” katanya kepada pemberita, hari ini.

Pada masa sama, beliau turut menegaskan, kejatuhan mata wang ringgit sebagai isu serius kerana menyebabkan kepada peningkatan kos sara hidup rakyat.

“Kalau dulu RM100 (beli barang), sekarang kerana ringgit jatuh nak beli barang yang sama kena bayar lebih.

“Ini bermakna rakyat kekurangan wang, ini adalah kesan kejatuhan nilai mata wang ringgit,” katanya.

Terdahulu, Dr Mahathir menghadiri forum ‘Minda Negarawan: Malaysia Baharu Impian Bersama’ sempena Sidang Nasional BERJASA 2023 yang berlangsung di Pusat Konvensyen Ideal Shah Alam (IDCC), hari ini.

Dalam majlis itu, BERJASA turut melancarkan Buku Impian Nasional BERJASA 2040, sebuah pelan tindakan BERJASA yang komprehensif pada skala nasional, bagi persediaan menangani isu-isu nasional.

Buku itu menekankan enam teras kenegaraan yang dikenalpasti bagi menangani segala permasalahan utama di Malaysia dan sejajar sasaran Impian Nasional BERJASA 2040.

Enam teras itu adalah Teras Identiti Nasional & Perpaduan, Teras Perlembagaan & Perundangan, Teras Politik & Kepimpinan, Teras Ekonomi & Sara Hidup, Teras Pendidikan & Modal Insan dan Teras Sains, Teknologi & Alam Sekitar.


Imej satelit tunjukkan tapak kubur terbesar di Mariupol

MARIUPOL, 20 Ramadan 1443H, Jumaat – Kesan peperangan buruk Russia-Ukraine mengorbankan ribuan orang awam yang tidak bersalah.

Terbaharu, imej satelit menunjukkan ratusan mayat yang dikebumikan di sebuah perkuburan terbesar berhampiran bandar Mariupol.

Datuk Bandar Mariupol, Vadym Boichenko menuduh tentera Russia sengaja mengebumikan mayat orang awam di kawasan perkuburan terbesar berkenaan kononnya menutup jenayah perang yang dilakukan mereka.

Kawasan perkuburan berkenaan terletak di antara utara barat Manhush, kira-kira 20 kilometer dari Mariupol dan bersebelahan tapak perkuburan sedia ada.

Perkuburan berkenaan yang berkeluasan 85 meter persegi dengan empat barisan dibina bagi menampung sekurang-kurangnya 200 kubur baharu dalam tempoh sehari.

Malah imej satelit berkenaan menunjukkan tapak perkuburan baharu itu mula beroperasi antara 23 hingga 31 Mac lalu.

Sementara itu, Majlis Perbandaran Mariupol dalam kenyataan menuduh tentera Russia telah mengebumikan ratusan orang awam di lokasi yang sama sebelum imej satelit berkaitan tapak perkuburan dikeluarkan.

Russia bagaimanapun enggan mengulas lanjut terhadap dakwaan itu.

Majlis Perbandaran memaklumkan, tentera Russia kini menggali lebih banyak kubur setiap hari bagi memudahkan urusan pengebumian di kawasan berkenaan – lebih besar dua kali ganda daripada tapak perkuburan sedia ada.

Tentera Russia juga dikatakan menggunakan lori sampah untuk membawa mayat-mayat orang awam ke lokasi tapak perkuburan berkenaan.

Awal bulan lalu, puluhan mayat-mayat orang awam bergelimpangan di jalan raya selama hampir dua minggu selepas Russia meninggalkan bandar itu sebagai sebahagian daripada pengunduran di utara Ukraine. – Agensi


Negara perlu ‘ramuan’ politik baharu

SEREMBAN, 22 Syaaban 1442H, Ahad – Negara memerlukan ‘ramuan’ politik baharu yang meletakkan kepentingan rakyat sebagai keutamaan parti dan bukan berkonsepkan dominan seperti yang wujud sebelum ini, kata tokoh politik veteran, Tan Sri Dr Rais Yatim.

Beliau berkata, parti politik yang bersifat dominan boleh mewujudkan situasi ‘bahaya’ dalam perkembangan politik tanah air sehingga akhirnya boleh mengabaikan kepentingan rakyat.

“Bila dah dominan kita akan mendominasi, kita tidak boleh dominasi orang, yang boleh menguasai manusia ialah undang-undang, apa undang-undang kata kita ikut.

“Jadi, tidak perlu ada mana-mana parti dominasi walaupun ahlinya berjuta, sepatutnya lagi ramai ahli kita lagi akur, dan lagi hormat kepada undang-undang,” katanya kepada pemberita selepas merasmikan Mesyuarat Agung Tahunan Persatuan Pesara Kerajaan Cawangan Seremban, di sini hari ini.

Semalam, Perdana Menteri Tan Sri Muhyiddin Yassin berkata tiada mana-mana pihak boleh mendakwa parti mereka paling dominan dan lebih berhak untuk memegang tampuk kuasa dengan memperkecilkan peranan parti lain selain menyifatkan ia politik lama.

Dalam pada itu, Rais yang juga Yang Dipertua Dewan Negara menyifatkan tindakan Muhyiddin yang sedang membangunkan satu gabungan besar parti politik merupakan gagasan keMalaysiaan yang sangat baik untuk diterima.

Ketua Bersatu Bahagian Jelebu itu juga berkata, setiap pemimpin parti politik harus mempunyai perasaan sayang kepada negara dan menjelmakan idea yang menyatupadukan kaum di negara ini.

“Bersatu misalnya mempunyai sayap bukan Bumiputera, PAS pula ada sayap bukan Islam ini perkembangan baik jadi rakan-rakan Tionghoa, India dan sebagainya tak perlu susah hati melihat perkembangan sedemikian,” katanya.


RUU 355: Jawapan timbalan menteri mengecewakan

BANGI, 2 Zulhijjah 1441H, Khamis – Jawapan Timbalan Menteri di Jabatan Perdana Menteri, Ahmad Marzuk Shaary mengenai cadangan pembentangan kali kedua Rang Undang-Undang Mahkamah Syariah (Bidang Kuasa Jenayah) 2016 (RUU 355) agak mengecewakan umat Islam, kata Gerakan Pengundi Sedar (GPS).

Ahmad Marzuk sebelum ini berkata, kerajaan sentiasa terbuka terhadap cadangan penambahbaikan berkaitan penggubalan undang-undang daripada pelbagai pihak.

“Bagaimanapun, cadangan ini memerlukan pertimbangan dan penelitian secara menyeluruh bagi memastikan cadangan tersebut selaras dengan peruntukan Perlembagaan Persekutuan,” katanya dalam jawapan bertulis, semalam.

Beliau berkata demikian ketika menjawab pertanyaan Datuk Dr Hasan Bahrom (PH-Tampin), yang ingin tahu apakah kerajaan berhasrat membentangkan rang undang-undang pindaan Akta 355 atau RUU355 untuk kali kedua.

Mengulas perkara itu, GPS berkata, sepatutnya Ahli Parlimen PAS dan UMNO menjadi jaguh untuk membawa RUU355 apabila sudah menjadi kerajaan sekarang.

Menerusi hantaran di Facebook, gerakan anak muda itu menegaskan, peruntukan RUU355 tidak bercanggah dengan mana-mana peruntukan Perlembagaan sedia ada, justeru ianya perlu disegerakan.

“Timbalan Menteri Agama sepatutnya maklum mengenai pekara asas ini. Pemimpin kerajaan hari ini pernah menganjurkan perhimpunan RU355 yang dihadiri sekitar 50,000 orang di Padang Merbok sebelum menjadi kerajaan. Sepatutnya momentum dan kehendak umat Islam ini diutamakan sesegera mungkin.

“Banyak rangkuman ucapan pemimpin kerajaan hari ini yang menyebutkan secara hukum bahawa wajib membawa RUU355 untuk disegerakan. Ia adalah komiten kerajaan untuk mengangkat hak umat Islam tanpa alasan,” katanya.

Pada masa sama, GPS hairan mengapa kerajaan Perikatan Nasional tidak memberikan jawapan kukuh untuk memberikan komitmen tinggi bagi menjayakan RUU355.

“MCA mungkin menjadi halangan utama kerana sejarah MCA anti-Islam tidak dapat dipadamkan. Sepatutnya MCA perlu akur kerana mereka hanya mendapat dua kerusi Parlimen sahaja atas ihsan UMNO dan PAS juga,” katanya sinis.

Pada 26 Mei 2016, Presiden PAS, Datuk Seri Abdul Hadi Awang yang juga Ahli Parlimen Marang pernah membentangkan RUU 355 sebagai RUU persendirian di Dewan Rakyat

Ia bertujuan memperkasakan Mahkamah Syariah dan meningkatkan hukuman jenayah sedia tanpa membabitkan masyarakat bukan Islam.


Gencatan politik atau PRU, mana satu pilihan PM?

KOTA KINABALU, 24 Jamadilawal 1442H, Jumaat – Perdana Menteri disyorkan memilih antara dua pilihan iaitu sama ada melakukan gencatan politik atau mengumumkan pilihan raya, kata Presiden Parti Warisan Sabah (Warisan), Datuk Seri Mohd Shafie Apdal.

Mohd Shafie berkata, Tan Sri Muhyiddin Yassin perlu mewujudkan gencatan politik bersama UMNO dan pihak pembangkang untuk memberi fokus kepada mentadbir negara dalam tempoh pandemik COVID-19.

Ini kerana, katanya senario ketika ini, tidak memungkinkan pilihan raya untuk diadakan dalam masa terdekat.

“Pilihan kedua adalah mengumumkan pilihan raya serentak dengan PRN Sarawak antara Jun dan Ogos. Ini bermaksud semua parti akan aktif berpolitik pada bulan-bulan seterusnya,” katanya.

Beliau mengesyorkan perkara demikian selepas berpandangan bahawa kedudukan Muhyiddin tidak kukuh susulan krisis politik Parti Pribumi Bersatu Malaysia (Bersatu) dan UMNO.

Katanya, Pilihan Raya Negeri (PRN) Sabah dan penyingkiran Menteri Besar Perak pada 4 Disember lalu melalui tindakan UMNO dan Pakatan Harapan (PH) menunjukkan bahawa hubungan antara UMNO dan Bersatu sangat rapuh.

“Semakin terbukti bahawa UMNO dan Bersatu tidak akan bertanding dalam pilihan raya akan datang sebagai satu pasukan,” katanya.


Kanak-kanak Palestin diserang Zionis ketika sambutan Israk Mikraj

BAITULMAQDIS, 27 Rejab 1443H, Selasa – Tentera negara haram Israel bertindak zalim apabila menyerang ribuan penduduk Palestin termasuk remaja perempuan yang menyertai sambutan Israk Mikraj di perkarangan Masjid al-Aqsa.

Rakaman video menunjukkan rejim Zionis bertindak ganas dengan menendang dan menyerang sekumpulan remaja bawah umur yang berkumpul di Plaza Damsyik ketika mereka cuba menyuraikan sambutan berkenaan.

Manakala, video yang dikeluarkan agensi berita Wafa pula menunjukkan tentera Israel mengetuk kepala seorang remaja sebelum mengheret dan menahannya tanpa sebab.

Dalam kejadian itu, 20 orang ditahan manakala kira-kira 31 yang lain mengalami kecederaan susulan tindakan tentera Zionis melepaskan gas pemedih mata, semburan air dan bom tangan bagi menyuraikan perhimpunan.

Lebih menyedihkan, kira-kira 40 penduduk Palestin termasuk kanak-kanak dikejarkan ke hospital untuk mendapatkan rawatan.

Kira-kira 90,000 penduduk Palestin dari pelbagai lokasi di Tebing Barat berhimpun di Masjiq al-Aqsa sambil bermunajat sempena sambutan Israk Mikraj.

Sementara itu, anggota pergerakan Fatah, Ahes al-Rishq memberitahu tentera negara haram Israel tidak membenarkan penduduk Palestin meraikan sambutan Israk Mikraj.

Keadaan tersebut menyebabkan mereka bertindak ganas terhadap mana-mana pihak yang menyertai perhimpunan Israk Mikraj.

Bagaimanapun, tindakan ganas itu tidak mematahkan semangat penduduk Palestin untuk meraikan sambutan berkenaan. – Agensi